text: 1Iñiyqa suyashasqanchista cheqaqtapuni chaskinanchispaq yuyaymi, mana rikusqanchistapas kashasqanpaqpuni yuyaymi. 2Ñawpa taytanchiskunapas chay hina iñiyniyoq kaspankun Diospa allinpaq hap'isqan karqanku. 3Iñiywanmi yachanchis Diospa siminwan hinantin pachakuna kamasqa kasqanta, kunan rikusqanchis kaqkunaqa mana rikusqamanta ruwasqan karqan. 4Iñiywanmi Abelqa aswan allin sacrificiota Diosman haywarqan Cainpa haywasqanmantaqa, chayraykun Diosqa payta chaninpaq hap'irqan, ofrendankunatapas chaskiykurqan. Chaymi Abelqa wañupunña chaypas chay iñiyninwan rimashallan. 5Iñiywanmi Enocqa kawsashaqlla hanaq pachaman apasqa karqan, manataq payta tarirqankuñachu, Dios payta apakapusqanrayku. Diospa Simin Qelqapin willakun manaraq apasqa kashaspaqa Diospa sonqonman chayaqtapuni kawsasqanta. 6Pipas mana iñiyniyoq kaspaqa manan Diospa sonqonman chayaqtapuni ruwayta atinmanchu. Chhaynaqa, pipas Diosman asuykuqqa iñinanpunin Diospa kasqanta, Diosqa maskhaqninkunata saminchaq kasqantapas. 7Iñiywanmi Noeqa manaraq rikusqakunamanta Dios willaqtin hina, manchakuywan kasukuspa arcata ruwarqan llapa familiantin qespichisqa kananpaq. Chay iñiyninwanmi payqa runakunata huchacharqan, iñiyllawantaqmi chanin kawsaytapas chaskirqan. 8Iñiywanmi Abrahamqa Diospa waqyasqanta kasukuspa llaqtanmanta lloqsimurqan, hinaspa puririrqan Diospa herencia qonan hallp'aman, ichaqa manan yacharqanchu maymanchus rishasqanta. 9Iñiywanmi Abrahamqa Diospa prometesqan hallp'api tiyarqan wak llaqtayoq hina. Payqa karpakunapin tiyarqan, pay hinallataqmi chay kikin prometesqata chaskiq Isaacpas Jacobpas karpakunapi tiyarqanku. 10Abrahamqa suyasharqan Diospa wakichispa sayarichisqan allin teqsiyoq llaqtatan. 11Iñiywanmi kikin Sarapas payaña kashaspa atiyta chaskirqan wiksallikunanpaq, prometeqnin Diosqa hunt'aq kasqanta iñisqanrayku. 12Chhaynaqa, Abrahamqa yuyaqllaña kasharqan chaypas, mirayninqa karqan hanaq pachapi ch'askakuna hinan, lamar-qocha patapi aqo hina mana yupay atinan. 13Llapan chay runakunaqa iñishaspallan wañukapurqanku Diospa prometesqan kaqkunata manaraq chaskishaspa, ichaqa iñiyniyoq kaspankun karullamanta chaykunata qhawarirqanku, hinaspa kusikurqanku. Ahinapin kay pachapiqa purikuqkunalla kasqankuta sut'inchakurqanku. 14Chay hinata rimaqkunaqa sut'itan reqsichikunku llaqtayoq-kayta maskhashasqankuta. 15Maymantachus lloqsimusqanku llaqtata yuyashankuman karqan chayqa, atinkumanmi karqan chayman kutipuyta. 16Ichaqa aswan sumaqkaq llaqtatan munarqanku, hanaq pacha sumaq llaqtata. Chayraykun Diospas mana p'enqakunchu “paykunaq Diosnin” kayta, paykunapaqmi llaqtata wakichipurqan. 17Iñiywanmi Abrahamqa Diospa probasqan kaspa, Isaacta pusarqan sacrificiopi Diosman haywananpaq. Payqa manan sapan churinta sacrificiopi haywayta mich'akurqanchu, Diosña prometerqan: 18Isaac churiykipin mirayniyki kanqa, nispa chaypas. 19Abrahamqa yuyaykurqanmi Diosqa wañusqamanta kawsarichimpunanpaq atiyniyoq kasqanta. Chay hinaqa, huk rikch'anachiypin nisunman: Abrahamqa churintan chaskikapun wañusqamanta kawsarimpuqta hina, nispa. 20Iñiywanmi Isaacqa Jacobta Esautawan samincharqan, imaynachus qhepaneqman kanankumanta rimaykuspa. 21Iñiywanmi Jacobqa wañukapushaspaña, Josepa churinkunata sapankata samincharqan, hinaspa Diosta yupaycharqan tawnanman q'emiykukuspa. 22Iñiywanmi Joseqa wañukapushaspaña willarqan Israelpa mirayninkuna Egipto suyumanta lloqsipunankuta, hinaspan paypa tullunkunata apapunankupaq kamachikurqan. 23Iñiywanmi Moisestaqa naceqtin hina tayta-maman kinsa killata pakarqanku, munay wawa kasqanrayku, manataq manchakurqankuchu reypa kamachikusqantapas. 24Iñiywanmi Moisesqa hatunña kaspa mana munarqanchu Egipto rey Faraonpa ususinpa wawan nisqa kayta, 25aswanmi Diospa llaqtanwan kuska muchuchisqa kayta yuyaykurqan, pisi p'unchaykunalla huchaq kusichikuyninpi kawsananmantaqa. 26Egiptopi qhapaq kaymantaqa Cristoraykun pisichasqa kayta aswan qhapaq kaypaq hap'irqan, payqa samiyoq kaytan suyakusharqan. 27Iñiywanmi Egiptomanta ripurqan reypa phiñakusqanta mana manchaspa. Payqa mana rikuna Diostan rikushanmanpas hina qhawaspa qaqata sayarqan. 28Iñiywanmi Pascua Fiestatapas ruwarqan, hinallataq yawarwan punkukunata ch'aqchunapaqpas kamachikurqan, Israel runakunaq phiwi churinkunata chay wañuchiq ángel ama wañuchinanpaq. 29Iñiywanmi Israel runakunaqa Puka Qochata ch'aki hallp'ata hina chimparqanku, Egipto runakunataq ichaqa chimpayta munaspanku unuq millp'usqan wañupurqanku. 30Iñiywanmi Jericó llaqtaq muyuriq perqanpas thunikurqan, qanchis p'unchayta Israel runakuna muyuykuqtinku. 31Iñiywanmi rabona Rahab warmipas kawsarqan qhamiyaqkunata sumaqta chaskisqanrayku, manan mana kasukuqkunawan kuskachu wañurqan. 32¿Imatataq astawan niyman? Manachá willaspa tukuyta atiymanchu Gedeonmanta, Baracmanta, Sansonmanta, Jeftemanta, Davidmanta, Samuelmanta, profetakunamantapas. 33Iñiywanmi paykunaqa suyukunata atiparqanku, chaninninpi kamachikurqanku, Diospa prometesqankunata chaskirqanku, leonkunaq simintapas mukirqanku. 34Sinchi manchana rawrashaq ninatan wañuchirqanku, filo espadawan wañuchinamantan ayqerqanku, pisi kallpakunapas kallpachakurqankun, awqa-tinkuypin ancha atiyniyoq rikhurirqanku, hinaspan awqankuq soldadonkunatapas pasaqta atiparqanku. 35Warmikunapas wañuqninkutan kawsarichisqata chaskikapurqanku. Hukkunataq sinchi ñak'arichisqa wañukapurqanku, paykunaqa manan kacharichisqa-kayta munarqankuchu aswan allin kawsarimpuyta aypanankupaq. 36Wakinmi asipayasqa soq'asqa karqanku, wakintaq cadenakunawan watasqa carcelpi rikukurqanku. 37Wakinkunataq karqanku ch'aqesqa, serruchuwan kuchusqa, espadawan wañuchisqa, kayman chayman purirqanku oveja qarawan cabra qarawan p'istuykusqa, mana imayoq, sinchi llakichisqa, sinchi maqasqa ima. 38Kay pachaqa manan paykunapaq hinachu karqan. Chaymi ch'inneqkunapi, orqo-orqopi, qaqa wasikunapi, hallp'a t'oqokunapipas chinkasqa purirqanku. 39Llapallanmi chay runakunaqa iñisqankurayku allinpaq hap'isqa kashaspapas, Diospa prometesqanta mana chaskirqankuchu. 40Diosmi ñoqanchispaq aswan allinkaqta yuyaykuspa wakichipuwarqanchis, paykunapas ñoqallanchiswantaq hunt'asqa kanankupaq.


c: text/html

text: 1Ñatac chalapacü-masïcuna, mayanniquipis juchaman palpüläliptin'a, Diospa Ispiritunta cäsucünincuna limapaycul yanapaycälinquimanmi allichacunanpä. Lulal'a lulaycäliy “Ya'apis imamanpis palpülümanćha” nil llampu śhun'uyülla. 2Ima sasachacuycunaćhu yanapänacaycälishayquiwanćha Jesusninchic niycamäśhanchicta lulaycälinqui. 3Ñatac mayanpis nunatucüśha “Chayllapá anchap puydïmi cá” nïcá manam imapischu; quiquinmi ingañacuyan. 4Aśhwanpa cawsayninchicta quiquinchicmi sumäpa licacuycuna. Allin captin'a juccunawan ama tincuchicuyächunchu. 5Caypi quiquinchicmi licacuycunanchic. 6Ñatac Diospa yaćhachicuyninta ćhasquïcá ima allin cänincunactapis camachinacuchun yaćhachïninwan. 7Amatac ingañacuyalcaychu: Dios manam burlaśhachu canman. Talpuśhanchiccätamá cusichanchic. 8Mayanpis aychanpa munayninta talpücá, chaypïtacćha wañuyta ćhasquin'a. Ñatac Diospa Ispiritunta talpücá, paypïtacćha wiñay simpri cawsayta ćhasquin'a. 9Chayurá mana pishipällal allincäta lulaycuśhun. Chaynu mana jucmanyällal lulaycul'a timpullanćhümi ćhasquiycuśhunpis. 10Chaymi lulaypa captin'a allincäta llapanwan lulaycunanchic, ñatac mastá chalapacü-masinchiccunacta ayllunchic caśhan-laycu. 11Canan licaycäliy maynu jatun litrawan quiquí maquïwan isquirbiycamuśhäta: 12Cay yaćhachicücunaca “siñalachicuśhun” nil wañupacuyalcan nunacunäwan allinpa licachicuyllanwan, ñatac curuśhćhu Jesus wañuśhanpi willaptin mana aticaćhaśha capäcunallanpämi. 13Masqui paycuna siñalachicüśha cayalcalpis Moisespa camachicuyninta manam cumpliyta atipapäcunchu. Paycuna siñalachiculcänayquita munapäcun nunatucüśha: “paycuna atïnïcunam” nil nipäcunanpämi. 14Ya'ami ichá imapi alawacuytapis mana munächu, aśhwanpa Jesusninchic curuśhcäćhu wañuśhallanpïtam. Aw, pay-laycum, ya'a wañüśha-yupayña, cay pachäćhu cäcunaca mana imapis ucamanñachu. Ñatac ya'apis cay pachäpa manam imapis ucüchu. 15Manamá imapäpis bälinchu siñalachicüśha mana siñalachicüśha caśhanchicpis; aśhwanpa muśhü nunamanña muyuśha caśhanchicmi bälin. 16Caynu yaćhachicuyćhu cawsäcunätawan paypa rasun nunancunacta Diosninchic llaquipaycul jawca cawsayta uycuchun. 17Cananpi puntaman mayanpis ama uyalichimächunñachu cay cüsacunapi; ya'ap aychäćhümi ichá silalla cayan Jesusninchic-laycu ñacachipämäśhanpi. 18Cuyaśhá chalapacü-masïcuna, Duyñunchic Jesus llaquipaycul yanapaycälishunqui. Chaynu cachun.

robotstxt: allowed

filter: keep


text: 1Israel-masicuna, chay-tucuy marcaçhu cawaptiquipis, nuwa Santiago cartacallämü. Munashallanta ruranäpaj maquinçhu Tayta Diosninchipis, Tayta Jesucristupis purichiman. Llapaniqui allilla juyaycärinqui, ari. 2Irmänucuna, ima ñacayman çhayarpis, ama llaquicunquichu. Manchäga sumaj-sumaj cushicunquiman. 3Ñacashpanchiraj llapan shungunchiwan Tayta Diosninchiman yupachicuyta yaçhacunchi. 4Mana yamacällar yupachicur, Tayta Diosninchipa shungun munashannuy cawashunpaj. Imatapis mana sasächicushunpächu. 5Mayganiquipis imatapis mana tantiyar, Tayta Diosninchita mañacunquiman. Mana ricapäshunquipächu. Manchäga wiyashunquipaj. Sumaj yanapäshunquipaj shungun munashannuy cawanayquipaj. 6- 7 Ichanga llapan shunguyquiwan mañacunqui. Mañacur ama yarpaçhacunquichu: ¿Mañacushäta çhasquimangachuraj, manachuraj? nir. Ishcayta yarpaptiqui, Tayta Diosninchi mana wiyashunquipächu. Chaqui üjata wayra apacushan-jina ishcayta yarpaj runacunapis wacpa-caypa mashtacäcun. 8Chay-niraj runacuna imata yarparpis, imata munarpis, waran-waran jucta-jucta yarpaçhacun. 9Irmänucuna, lluta runa car pishipacuyçhu cawaptiquisi, cushicärinquiman. Tayta Diosninchi alli ñawinwan ricaycäshunqui. 10Puchuy-puchuy janançhu cawar pishipacuyman çhayaptiquisi, cushicärinquiman. Tayta Diosninchi alli ñawinwan ricaycäshunqui. Puchuy-puchuy janançhu cawajcuna wayta-jina ushyacajlla. 11Waytapis shanaywan uyucurin. Camarajlla carpis, chaquicurin. Chay-jina puchuy-puchuy janançhu cawajcunapis rurayninwan tincuypa-tincushançhu ushyapacayman çhayan. 12Ñacayman çhayarpis, cushicärinquiman. Tayta Diosninchita mana wasguiptinchi, imaycamanpis ñaupançhu cawachimäshun. Aunimashanchinuylla llapan manchapacujcunata alli cawayta tarichinga. 13Llutan rurayta yarpar, ama ninquichu: Tayta Diosninchi juchaman jitarpaycäman. Payga jucha aparicuyta mana yarpanchu. Pitapis mana juchata aparicachinchu. 14Manchäga quiquin runa jucha rurayta munapan. Imanuypapis aywapun. 15Munapashanta rurar, juchallicun. Juchallaçhu cawar, mana imaypis Tayta Diosninchipa ñaupançhu cawangachu. Manchäga wañuyllata taringa. 16Irmänucunallau irmänu, llutanta ama yarpanquichu. 17Tayta Diosninchi alliman çhayachimanchi. Allillata rurananchipäpis yarpächimanchi. Shimintapis çharcun. Mana ishcay-quimsatachu riman. Tayta Diosninchi camashanpita intipis, quillapis caycan. 18Shiminta çhasquicuptinchi, quiquin munayninpa wamrachacamashcanchi. Chaymi pirwata-jina allina ricamanchi. 19Irmänucunallau irmänu, imatapis wiyanayquipaj rinriquita sumaj quiçhanqui. Rimayta munarmi ichanga, shimiquita chapacunqui. Juclla imapitapis ama rimarinquichu. Ama warminquichu. Ama ullgunquichu. 20Warmijcunapis, ullgujcunapis Tayta Diosninchi munashanta mana ruranchu. 21Chaymi juchata ama aparicunquichu. Manchäga Tayta Diosninchipa shiminta sumaj wiyacunqui. Mana ticrapällar wiyacuptiqui, Tayta Diosninchi washäshunqui. 22Ichanga wiyashallayquiwan ama ushyaräcuchunchu. Manchäga llapanta çharcunayqui. Wiyashallayqui ushyaräcuptin, upa-yupayna caycanqui. 23Tayta Diosninchipa shiminta wiyaycar mana çharcujcunaga rama-rama ispïjuçhu runa jajllanta ricacur jungaycushanwan tincun. 24Jajllan imanuy cashantapis ricacurir, ima-niraj cashantapis mana yarpannachu. 25Tayta Diosninchipa shiminta sumaj wiyacur allita rurarmi ichanga, alli cawayta taringa. Tayta Diosninchi yanapaptin, imaçhüpis alliçhu llucshinga. 26Tayta Diosninchita manchapacur, pipis shiminta chapacunman; manchäga manacajllapämi manchapacushanpis. Shungun munashannuypis mana cawannachu. 27Rasunpa manchapacurga, biyüdacunatapis, wacchacunatapis yanapanman. Juchaçhüpis ama cawanmanchu. Chaynuy cawaptinchi, Tayta Diosninchi sumaj cushicun.


text: 1Chaynaqa Cristomanta facilla yachachikuykunaman amaña kuti-kutirispayá yuyayniyoqña kasunchik. Yapatawanqa amañayá facil kaqkunamantaqa rimasunchikchu. Amañayá rimasunchu huchapi wañusqa hina kasqanchikmanta wanakuymantapas nitaq Diosman iñiymantapas 2nitaq bautismomantapas nitaq iñiqkunapa hawanman makikuna churaymantapas nitaq wañuqkuna kawsarimunanmantapas chaynataq wiñaypaq castigomantapas. 3Dios munaptinqa yuyayniyoqñam kasunchik. 4Huk kutinpi kancharisqa kaspanku Diospa hanaq pachamanta qomusqanta malliqkunataqa otaq Chuya Espiritu chaskiqkunataqa 5hinaspa Diospa allin palabranmantawan hamuq punchawkunapi admirakuypaq kaqkunamanta yachaqkunataqa 6Diosmanta karunchakuruptinkuqa mosoqmantaqa manañam pipas atinmanchu huchanmanta wanachiyta. Paykunaqa Diospa Churintam yapamanta chakataspanku penqayman churachkanku. 7Paraypaq-paraptinqa allpam allinta cosechata qon tarpuqninpaq, chay allpaqa Diospa favorecesqanmi. 8Kichkakunatawan cardoskunallata wiñachiq allpam ichaqa mana valeq, chayna allpaqa ñakasqa kaspanmi kañasqa kanqa. 9Kuyasqallaykuna, chaynakunata rimachkaspapas ñoqaykuqa manam iskayrayanikuchu salvakunaykichikpaq allin kaqkunaqa qamkunapi kasqanmanta. 10Diosqa justom. Payqa llamkasqaykichiktaqa manam qonqanqachu, manataqmi qonqanqachu pay kuyasqaykichiktapas. Payta kuyaspam Cristopi wawqe-panikunatapas servirqankichik, arí, chaynatamá kunanpas servichkankichik. 11Aswanqa munachkanikum kawsanaykichikkamaqa sapakama kallpanchakunaykichikta chaynapi suyasqaykichikta chaskinaykichikpaq. 12Amayá qellaqa kaychikchu, aswanqa iñiywan hinaspa pacienciawanyá Diospa promesan chaskiqkunapa rurasqanta ruraychik. 13Diosqa Abrahanman prometespanqa kikinmanta aswan munayniyoq mana pipas kaptinmi kikinpa sutinpi jurarqa. 14Paymi nirqa: —Anchallataña bendecespaymi nana-nanaqman mirachisqayki —nispa. 15Chaynapim Abrahamqa pacienciawan suyaspan Diospa prometesqanta hayparqa. 16Runakuna juraspaqa paykunamanta aswan munayniyoqpa sutinpim juranku prometekusqankuta garantizanankupaq hinaspa contranpi kaqkunata upallachinankupaq. 17Chaynapunim Diospas tanteasqanmantaqa qepamanqa mana kutinmanchu. Chayraykum prometesqankunata herenciata hina chaskiqkunaman astawan yachachiyta munaspan kikin jurarqa. 18Mana llullakuq Diosmá jurarqa prometekusqanrayku hinaspa juramentasqanrayku, chaykunaqa iskayninmi mana imaraykupas cambiakunmanchu. Chayna juramentowanmá kallpanchawanchik. Wiñay castigomanta lluptiqkunaqa Diosmanta hamuq confianzamanmi hapipakunchik. 19Lamar qochapa patanpi bote watasqa hinam confianzanchikqa almanchikta takyachin. Templopi rakinaq telapa qepanpi imapas churasqa hinam confianzanchikqa Diospi churasqa kachkan. 20Jesusmi hanaq pachaman yaykurqa ñoqanchikpaq ñanta kichachkaq hina, yaykurqaqa Melquisedecman rikchakuq sacerdotekunapa jefenña wiñaypaq karuspanmi.


text: 1Chasna ñucanchi cangunata ricunayashcamandami mana mas unaita chapanata munasha, Atenas llactallai sapalla saquirishun nishami Timoteota cangunahuagma cachangaraunchi. Paiga ñucanchi quiric huauquimi, Diospacta tarabac man, Jesucristomanda quishpina shimita ñucanchishinallata yachachic man. Chasna acpimi canguna turmintariushcaibi ima yapacta turbarinauchun nisha paita cachaunchi cangunata yachachisha yanapangahua, canguna quiriushcata mas sinzhiyachichun nisha. Cangunallata yachanguichimi quiriccuna casna turmintarisha causanata. 4Cangunahuan ñucanchi tiyaushcaibi ashca cutin rimaranchi quiriccunaga turmintarina manchi nisha. Chasna rimashcataga yachanguichimi. 5Chiraicu ñucaga mana mas unayanata munashcamanda canguna imasnashaunguna nisha quirishcata yachangahua Timoteota cacharani. Paiguna quirishallachu causaunguna imasnatan nisha, supai Satanas paigunata camasha binsiunzhu imasnatan, quirishachu catiunguna yachagri nishami paita cacharani. Supai cangunata binsicpiga ñucanchi camachishca yanga tucushca anga. Ama chasna yanga tucuchun nishami Timoteotaga cacharani cangunata yanapangahua nisha. 6Pai cangunahuagmanda bulltiamusha ñucanchihuacpi ña pactamushcami. Cushihuanmi rimara paiguna sinzhita quirisha, llaquinacushami causaunguna nisha ñucanchita cuintacshamura. Canguna ñucanchita yapa ricunata munanguichi, chasnallatami ñucanchihuas cangunata yapa ricunata munanchi. 7Chiraicumi llaquishca huauquiguna, ñucanchi ashcata turmintariushas canguna sinzhi quirishcata uyasha yapa cushiyanchi. 8Canguna Señor Jesusta quirishcata mana saquicpi ñucanchi yapa cushiyasha uyashunmi. 9Canguna quirisha ñucanchita cushiyachishcamanda ñucanchihua Diospa ñaupacpi cushiyasha paita yapa pagrachu ninchi. 10Chasna cushiyashami tutandi punzhandi Diosta mañasha tapuunchi canguna quirina pishishcata ñucanchi mas yachachingahua cangunahuagma ñucanchita cachahuai nishami mañaunchi. 11Ñáucanchi Yaya Diospas, Señor Jesucristohuas ñucanchita yanapachun ninchi ñucanchi cangunata ricugringahua. 12Señor Jesus cangunata yanapachun cangunapura ashcata llaquinacusha causangahua, chasnallata shuccunatahuas llaquingahua imasna ñucanchi cangunata llaquishcacuinta. 13Chasna llaquisha Jesus pai sumagyachishca runagunahuan shamushcai cangunaga ñucanchi Yaya Diospacpi shayarishcai cangunataga ima juchas illac sumac manguichi nisha rimangami.


text:
Ignacio Merino
Ignacio Merino Muñoz sutipaq runaqa, (* 30 ñiqin qhulla puquy killapi 1817 watapi paqarisqa Piwra llaqtapi, Piruwpi - † 17 ñiqin pawqar waray killapi 1876 watapi wañusqa París llaqtapi) Piruwanu llimphiqpas karqan.
Tayta: Clemente Merino; Mama: Micaela María Muñoz
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Ignacio Merino.
- Pintores de Piura (kastilla simipi)
- Biografía (kastilla simipi)


text: 1Munanayni wawkinikuna, paninikuna, kunanka parlachinayaykichi imashnami Masedonia partipi Tata Dios Jesukristuta kreyik runakunata sukaman kuyashpa yanaparkansapa. 2Paykunaka rikchak layata sufrishpankunapish kushikuypurulla kawsaykansapa. Mana aypa kullkiyuk kashpankunapish iden aypa kullkiyuk runakunashina rikchak laya tiyapushkankunata Tata Diosta kurkansapa. 3Ñukaka kikini kawashkani kushikuypuru ofrendankunata Tata Diosta kuptinkuna. Tiyapunankunamanta atipashkankunata kurkansapa. Imankuna illapuptinkunapish kushikushpalla Tata Diosta kurkansapa. 4Sukaman roygawashkasapa ofrendankunata apanaynikunapa mana nimayuk Jesukristuta kreyikmasinkunata yanapanankunapa. 5Mana yuyashkanisapachu aypata kunankunapa. Manara Tata Diosta nimata kushpankunara payta willarkansapa munananllata rurashpa kawsanankunapa. Chaymanta ñukaykunatapish sukaman yanapawarkansapa. 6Kankunapish paykunashina ofrendaykichita tantachishkankichi. Titoka kallarishka chay allima ofrendaykichita tantachiyta. Kunanka kashkan payta kachaykani chay tantachidu ofrendaykichita chaskikuk. 7Kankunaka allita Jesukristuta kreyishpa kawsaykankichi. Tata Diospa rimananta allita yachashpa sukaman allita yachachikunkichi. Kushikushpalla llaktamasikichita yanapankichi. Ñukaykunatapish kuyawankichi. Kunanka tukuy kreyikukmasikichimanta ashwan alli ofrendakunata Tata Diosta kuychi. 8Chayta willashpayni mana kamachikukshinachu willaykichi chay ofrendaykichita kukunaykichipa. Masedonia partipi runakuna ofrendankunata kukushkankunata willashkaykichi kankunapish paykunashina aypata kukunaykichipa. Aypa ofrendata kukushpaykichi tukuy pi yachankasapa mana nimayuk wawkikichita kuyanaykichita. 9Kankuna allita yachankichi Señorninchi Jesukristu sukaman kuyawashpanchikuna kay allpaman shamushkanta. Payka tukuy layayuk kaykashpa shamurkan mana nimayuk runa kananpa tukuy layayuk kananchikunapa. 10Kankuna suk wata washa kushikuypurulla munashpaykichi kallarirkankichi chay ofrendaykichita tantachiyta. Kunanka yuyachiykichi chay kallarishkaykichi ofrendaykichita tukuchanaykichipa tantachiyta. Kushikushpalla kallarishkaykichishina tukuy atipanaykichita tukuchaychi tantachiyta. 12Tukuy shunku munashpa atipanaykichita kukuptikichi Tata Dios sukaman kushikushpa chaskinka. Mana tiyapushuptikichika Tata Dios mana mañashunkichichu. 13Ñuka mana munanichu sukkunata yanapanaykichirayku mana nimayuk kiparinaykichipa. 14Kunanka kankunapa rikchak laya tiyapushunkichi. Chay mana nimayuk wawkinchikunapa mana tiyapunsapachu. Chayrayku paykunata yanapaykankichi. Suk tiempu kankunapa pishiptin ichara paykunapa aypa tiyapunmansapa. Chaypina kankunata yanapashunkichiman. Chashna yanapanakushpa kawsashpanchikuna sukpapish sukpapish mana illapanchisapachu. 15Tata Dios killkadunpi willawanchisapa: “Aypa mikunata tantachik runakunapa mana puchurkanchu. Tipillata tantachik runakunapapish mana pishirkanchu.” 16Tata Dios Titota yuyachirkan ñuka kankunata kuyanaynishina paypish kuyashunaykichipa. Chayrayku Tata Diosta agradesini. 17Tito munashpa yanapashuynikichita yuyarkan riyta pasyashuknikichi. Chayrayku willaptini rinanpa sukaman kushikushpa almitiwashka riyta. 18Chaymanta Titowan tantalla suk wawkinchita kachaykani. Ñukaykuna Jesukristu salvakuk kananta yachachikuptinikuna payka yanapawarkansapa. Chayrayku maypipish kaptin tukuy wawkinchikuna rimansapa alli yanapakuk kananta. 19Chashna alli yanapakuk kaptin tukuy Jesukristuta kreyikkuna payta akllashkasapa purikmasinikuna kananpa. Payka yanapawankasapa tukuy tantachishkaykichi ofrendaykichita apayta. Tukuy partimanta ofrendankunata apaykanisapa Señorninchi Jesukristuta sukaman kuyashpa kushichinaynikunapa. Chayta apaykanisapa tukuy runakuna yachanankunapa tukuy shunku yanapakuk kanaynikunata. 20Mana munanisapachu ni pi mana allita yuyawanankunapa kay aypa ofrendata apaptinikuna. Chayrayku chay wawkinchikuna ñukaykunawan tantalla rinkasapa. 21Munanisapa allita rurayta Tata Dios kawananpa runakunapish kawanankunapa alli rurak kanaynikunata. 22Chaymanta suk wawkinchikunata chay wawkinchikunawan tantallata kachaykanisapa. Kay wawkinchita aypa kuti kawashkanisapa Jesukristuta kreyik runakunata kuyashpa yanapanankunata. Payka yachan kankuna alli kuyakuk runakuna kanaykichita. Chayrayku sukaman kushikun kawashuknikichi rinanta yachashpa. 23Ichara maykan llaktamasikichi tapushunkichiman pimi Titoka nishpa. Chashna tapushuptikichika willaychi Tito ñukapa yachachikukmasini kananta yanapashunaykichipa. Chaymanta ichara tapushunkichiman pikunami Titopa purikmasinkuna nishpa. Chashna tapushuptikichika willaychi paykuna Jesukristuta kushichik runakuna kaptinkuna tukuy partikunapi Jesukristuta kreyikmasinkuna kachashkankunata. 24Ñukaka chay wawkinchikunata willashkanisapa kankuna allita kuyashpa chaskinaykichipa. Chayrayku paykuna kankunapi chayaptinkuna kuyashpa yanapaychi. Chashna allita yanapaptikichi yachankasapa paykunata willashkaynikuna mana llulla kananta. Chaymanta tukuy maypi Jesukristuta kreyikmasinchikuna yachankasapa chay wawkinchikunata kuyanaykichita.


text: 1Manasesqa chunka iskayniyoq watayoqmi karqan kamachikuyta qallarishaspa, kamachikurqantaq Jerusalenmanta phisqa chunka phisqayoq watata. 2Payqa manapunin Señor Diospa munayninman hinachu ruwarqan, aswanpas Israelpa qayllanmanta Señor Diospa wikch'usqan suyukunaq mana chanin millay ruwasqankunatan ruwarqan. 3Taytan Ezequiaspa thunisqan wak'a dios yupaychana cheqaskunatan wakmanta sayarichirqan, Baal diospa altarninkunatapas, Asera diosaq rikch'ayninkunatapas ruwarqan, hinallataq hanaq pachapi kaq llapan ch'askakunatapas yupaycharqan. 4Manasesqa Señor Dios yupaychana wasipin altarkunata sayarichirqan, chay wasimantaqa khaynatan Señor Diosqa nisqa: Jerusalén llaqtapin wiñaypaq yupaychasqa kasaq, nispa. 5Iskaynin pationpipas hanaq pacha ch'askakunata yupaychananpaqmi altarkunata sayarichirqan. 6Churinkunatan Ben-hinom wayq'opi sacrificiopi ruphachirqan, watuytapas layqakuytapas yacharqanmi, wañusqakunaq almanta rimachiqkunawanpas, mana allin espiritukunata rimachiqkunawanpas tapuchillarqantaqmi. Ruwasqankunaqa sinchi mana chaninmi karqan, manan Señor Diospa munayninman hinachu, ahinapin Señor Diosta phiñachirqan. 7Señor Dios yupaychana wasipipas ruwasqan idolotan churarqan, chay wasimantaqa Señor Diosmi Davidta churin Salomontawan nisqa: Israel llapan ayllukuna ukhupin akllakuni Jerusalén llaqtata, kay wasitawan chaypi ñoqa yupaychasqallapuni kanaypaq. 8Kamachiy Moisespa Israel runakunaman qosqan kamachikuy simiykunata, yachachikuyniykunata, unanchayniykunatapas paykuna makilla hunt'anqaku chayqa, ñawpa taytaykichisman qosqay suyumantaqa manapunin wikch'usaqchu, nispa. 9Manasestaq ichaqa Judá runakunata Jerusalenpi tiyaq runakunatapas waqllichirqan, Israel runakunataq qayllankumanta Señor Diospa wikch'usqan runakunamantapas aswantaraq huchallikurqanku. 10Hinan Señor Diosqa rimaykurqan Manasesta llaqtan runakunatapas, paykunataq ichaqa mana kasukurqankuchu. 11Chaymi Señor Diosqa paykuna contra Asiria reypa ejerciton umallikunata kachamurqan, hinan chay umallikunaqa Manasesta presota hap'ispanku cadenawan watasqata senqanpi ganchoyoqta Babiloniaman aparqanku. 12Chaymantataq Manasesqa sinchi ñak'arichisqa kaspa, ñawpa taytankunaq Diosnin Señorpa ñawpaqenpi huch'uyyaykukuspa rogaykukurqan. 13Chaymi Señor Diosqa mañakusqanta uyarirqan, hinaspan Jerusalenman kutichipurqan, Judá suyutapas qopurqan. Hinan Manasesqa yacharqan Señor Diosllapuni Diosqa kasqanta. 14Chay qhepatataq Manasesqa Davidpa Llaqtan nisqa inti lloqsimuy lado perqata sayarichirqan Gihón pukyu inti haykuy wayq'o cheqasmanta Challwa Punkukama. Chay perqasqanmi Ofel moqota muyuykurqan, ancha altotaq karqanpas. Hinataq Judá suyuq llapan pukara llaqtankunaman ejército umallikunata churarqan. 15Hinallataq Señor Dios yupaychana wasimanta wikch'urqan wak dioskunata paypa churasqan idolota ima. Señor Dios yupaychana wasiq kasqan orqopi Jerusalén llaqtapi ruwasqan altarkunatapas lliwtan thunirqan, hinaspan llaqtamanta horqospa wikch'urqan. 16Chaymantataq Manasesqa Señor Diospa altarninta allicharqan, hinaspa chaypi sumaq kawsay sacrificiokunata, gracias qoy sacrificiokunatawan haywarqan. Judá runakunatataq kamachirqan Israelpa Diosnin Señorta servinankupaq. 17Chaymi runakunaqa wak'a dios yupaychana cheqaskunapi sacrificiota haywasharqanku, ichaqa Diosninku Señor Diosllamanñan. 18Manasesmanta wakin willakuykunaqa, Diosninmanta mañakusqan, Israelpa Diosnin Señorpa sutinpi profetakunaq rimaykusqan simikunapas llapanmi Israel Reykunaq Willakuynin Qelqapi qelqasqa kashan. 19Hinallataq mañakusqanmanta, mañakuynin uyarisqa kasqanmanta, tukuy huchankunamanta, Diospaq mana hunt'aq kasqanmanta, manaraq huch'uyyaykukushaspa wak'a dios yupaychana cheqaskuna sayarichisqanmanta, Asera diosaq rikch'aynin ruwasqanmanta, wak rikch'aykuna ruwasqanmantapas Profetakunaq Willakuynin Qelqapi qelqasqan kashan. 20Manasés wañupuqtinqa hallp'anpin p'ampapurqanku. Chay qhepatataq churin Amón rantinpi kamachikurqan. 21Amonqa iskay chunka watayoqmi karqan kamachikuyta qallarishaspa, kamachikurqantaq Jerusalenmanta iskay watata. 22Payqa manapunin Señor Diospa munayninman hinachu ruwarqan, aswanpas taytan Manasés hinan ruwarqan. Chaymi taytanpa ruwasqan llapan idolokunata servispa sacrificiota haywarqan. 23Amonqa manan hayk'aqpas Señor Diospa ñawpaqenpi huch'uyyaykukurqanchu imaynan taytan Manasés huch'uyyaykukurqan hinataqa, payqa astawanraqmi huchallikusharqan. 24Amonpa kikin oficialninkunan pay contra rimanakurqanku, hinaspa wasinpi payta wañurqachirqanku. 25Judá suyu runakunataq ichaqa rey Amón contra llapan rimanakuqkunata wañuchirqanku, hinaspa churin Josiasta taytanpa rantinpi reyta churarqanku.


text: 1Sión llajtata munakusqayrayku mana ch'in kakusajchu. Jerusalenta munakusqayrayku mana samarikusajchu, cheqan kaynin lliphirimunankama, salvacionnintaj k'anchay jina k'anchaykamunankama. 2Chaypacha runasqa cheqan kayniykita rikonqanku; reyespis jatun kayniykita rikonqanku. Mosoj sutiwan sutichasqa kanki, chaytataj kikin Tata Diospuni sutichasonqa. 3K'ancharishaj pillu jina Tata Diospa makimpi kanki, valorniyoj k'achitu alaja jina kanki Diosniykej makimpi. 4Manaña jayk'ajpis, Saqerpayasqa Kaj, nispa nisonqankuchu, jallp'aykipis manaña, Ch'in nisqachu kanqa. Manachayqa, Kusikunay, nispa sutichasonqanku, jallp'aykitaj, Casarakusqay, nisqa kanqa, imaraykuchus Tata Diospa kusikuynin qampi kanqa, jallp'aykitaj casarasqa jina kanqa. 5Imaynatachus uj waynaqa sipaswan casarakun, ajinallatataj wawasniykeqa kay jallp'aman jamonqanku may munakuywan. Imaynatachus qhariwarmi kusikunku, ajinallatataj Diosniyki qanwan kusikonqa. 6Jerusalén, perqasniyki pataman qhawajkunata churani. Mana sayk'uspa, tuta p'unchay ninkupuni: Tata Diosta sutinta oqharejkuna, ama ch'inyakuychejchu. 7Nitaj Tata Diosta samarikojta saqeychejchu Jerusalenta sayachinankama, kay pacha runastaj Jerusalenta jatunchanankukama, nispa. 8Tata Diosqa paña makimpa atiyninrayku juraspa, nerqa: Manaña jayk'ajpis enemigosniykiman trigoykitaqa mikhunankupaj qosajchu, nitaj waj runaspis sinch'i trabajowan vinota ruwasqaykimanta ujyanqankuchu. 9Manachayqa pikunachá oqharejkunalla mikhonqanku, Tata Diostataj yupaychanqanku. Pallajkunapis uvasta ch'irwaspa, vinota ujyanqanku ajllakusqay wasiy patiopi. 10Punkusnejta puriychej; llajtaspaj ñanta kicharipuychej. Chay ñan t'oqosta khuskachaychej; ñanmanta rumista oqhariychej. Tukuy runas rikunankupaj wiphalatapis pataman oqhariychej. 11Tata Diosqa tukuy kay pachapi kajkunaman nimun: Sionpa ususinman niychej: Qhawariy, Salvajniyki t'inkan aparisqa jamushan, imatachus wakichisqanwan oqharisqa, nispa. 12Israelitasta sutichanqanku: Diospaj T'aqasqa Runas, Tata Diospa Preciowan Rantikusqasnin, nispa. Jerusalentataj sutichanqanku: May Munasqa Llajta, Mana Saqerpayasqa Llajta, nispa.


text: 1Justiciata ruwaway, Diosníy. Noqaman kutikuway chay mana creej runaspa contrankupi. Sajra runamanta, ch'awka runamantawan libraway. 2Diosníy, Qanmin jark'akuwajniy kanki. Imaraykutaj qhesachawanki? Imaraykutaj llakisqa purinay tiyan enemigosniypa sarusqanri? 3Apachimuway k'anchayniykita, cheqa kayniykitawan, pusanawankupaj santo orqoykiman, maypichus Qan tiyakunki, chayman. 4Ajinamanta, Diosníy, altarniykiman chayasaj. Chaypitaj arpawan yupaychasqayki, imaraykuchus Qan, Diosníy, sonqoyta kusiywan junt'achiwanki. 5Imaraykutaj q'enaqakuyman kasqari? Imaraykutaj phutikuyman kasqari? Diospi suyakuyniyta churani, Paytataj yupaychasajraj. Paymin Salvawaj Diosneyqa.


text: 1Judamanta rey Sedequías, jisq'on watastaña kamachishajtin chunka kaj killampi, Babiloniamanta rey Nabucodonosor tukuy soldadosninwan Jerusalenpa contrampi jamuspa, llajtata muyuykorqanku. 2Jisq'on kaj p'unchaypi, tawa kaj killapi rey Sedequías chunka ujniyoj watastaña kamachishajtin, enemigo soldadosqa perqata jusk'uspa, llajtaman yaykuykorqanku. 3Babiloniamanta reypa tukuy kurajkunampis yaykuykullarqankutaj, chawpipi kaj punku chay cheqapitaj tiyaykukorqanku. Chaykuna karqanku Nergal-sarezer, Samgar-nebo, reypa kuraj kamachisnin Sarsequim, Nergal-sarezer ima, chay reypa ujkuna kurajninkuna ima. 4Rey Sedequías, chantá soldadosnimpis chay tukuy imasta rikuytawan, chay llajtamanta ayqekorqanku, reypa huertan chaynejta. Iskaynin perqas chawpipi punku kasharqa, chayninta tutan llojsispa, Jordán valleman rej ñanninta jap'irerqanku. 5Caldeospa soldadosninkutajrí Sedequiasta qhatiykuspa, Jericó pampasnejpi tariparqanku. Jap'ispataj, rey Nabucodonosorpa ñawpaqenman aparqanku. Pay kasharqa Hamat nisqa chay jallp'api, Ribla llajtapi. Chaypi Nabucodonosorqa kamacherqa imachus paywan ruwasqa kananta: Sedequiaspa churisnimpa umasninkuta qholucherqa, jinallatataj Judamanta kaj kurajkunajtapis, Sedequías rikushajtin. 7Chantá Sedequiaspa ñawisninta orqhocherqa, cadenaswantaj wataykucherqa Babiloniaman payta apanankupaj. 8Caldeosqa reypa kamachinan wasita ninawan jap'iykucherqanku, jinallataj llajtapi wasistapis. Jerusalenpa perqasnintapis thuñirarqanku. 9Qhepatataj reypa soldadosninta kamachej runa Nabuzaradanqa Babiloniaman apacherqa llajtapi qhepakojkunata, jinallataj caldeosman chimpapojkunatapis. 10Judapi tiyakojta saqerqa chay allin wajchasta, ni imayoj kajkunata ima, chay p'unchaypitaj paykunaman qorqa uva huertasta, llank'ana jallp'asta ima. 11Babiloniamanta rey Nabucodonosorqa soldadosta kamachej Nabuzaradanman kay jinata kamacherqa Jeremiaswan imatachus ruwananta: 12Qampa makisniykipi waqaychasqa kachun, amataj ima sajratapis payta ruwaychu, manachayqa tukuy mañakususqanta ruway, nispa. 13Chaypacha reypa kuraj kamachejninkuna Nabuzaradán, Nabuzasbán nisqawan, jinataj Nergal-sarezerwan, chantá Babiloniamanta reypa tukuy kurajninkuna ima soldadosta kacharqanku, 14Jeremiasta carcelpa pationmanta orqhomunankupaj. Ahicampa churin, Safanpa allchhin Gedaliasmantaj nerqanku Jeremiasta waqaychananta, wasinmantaj pusananta. Jinamanta Jeremiasqa judío runas ukhupi tiyakorqa. 15Jeremías carcelpa patiollampiraj kashajtin, Tata Diosqa payman nerqa: 16Rispa, kayta niy etiope Ebed-melecman: Israelpa Diosnin Tukuy Atiyniyoj Tata Dios nisunki: Kay llajtaman ñak'ariykunata apachimunayta nisqaytaqa junt'asajpuni. Chay imasqa rikunaykita junt'akonqa. 17Chaywampis Noqa librasqayki, qan manchachikunki, chay runaspa makinkuman ama urmanaykipaj, nispa nin Tata Diosqa. 18Cheqamanta Noqa waqaychasqayki ama wañuchisqa kanaykipaj. Qanqa kawsallankipuni, Noqapi atienekusqaykirayku. Noqa Tata Diosmin chayta nini.


text: 1Tata Diosqa Moisesman nerqa: 2Niy israelitaspa tukuy kurajninkukuna apamunankuta chunka iskayniyoj tojnusta sapa ayllumanta ujta. Sutisninkutataj sapa uj tojnusninkuman qhelqaray. 3Aaronpa sutinta qhelqay Leví ayllumanta kaj tojnuman. Sapa ayllumanta chay kuraj runaqa tojnuyojpuni kananku tiyan. 4Chaykunata churanki, Dioswan Tinkukuna Toldopi Diospa leyninwan arca kashan, chay chimpaman, maypichus qanwan tinkukuni, chayman. 5Chaypi Noqaj ajllasqay runaj tojnunta t'ikarichisaj; ajinamanta israelitas Noqaj ñawpaqeypi manaña qankunaj contraykichejta parlanqankuchu. 6Moisesqa chay kikinta israelitasman nerqa sapa ayllumanta kuraj runaman uj tojnutakama qonankuta. Aaronpatapis chayllapitaj karqa. Tukuynimpi karqa chunka iskayniyoj tojnus. 7Moisesqa tukuynin tojnusta Tata Diospa ñawpaqempi Dioswan Tinkukuna Toldopi, Diospa leyninwan kasharqa, chay arca chimpaman churarqa. 8Q'ayantintaj Moisesqa Dioswan Tinkukuna Toldoman yaykuspa, rikorqa Aaronpa tojnunta Leví ayllumanta kajpata q'omeryaspa ijimojta, t'ikashajta, jinaspataj almendrasta sumajta poqoshajta. 9Chaymantá Moisesqa Tata Diospa ñawpaqenmanta chay tojnusta orqhospa, israelitasman rikucherqa. Chayta rikuspa, sapa ujninku oqharikaporqanku tojnusninkuta. 10Chantá Tata Diosqa Moisesman nerqa: Aaronpa tojnunta ujtawan churaykamullaytaj, Diospa leyninwan kashan, chay arcampa ñawpaqenman. Chay pachampi saqey, señal jina kanampaj chay contraypi oqharikojkunapaj. Chayta ruway, ajinamanta ama ujtawampis Noqaj contrayta rimanankupaj, chayta rikuspa ama wañunankupaj, nispa. 11Moisesqa chayta kikinta ruwarqa Tata Diospa kamachisqanman jina. 12Israelitastaj Moisesman nerqanku: Noqaykupajqa manaña imapis allinchu, tukuyniyku wañupusqayku. 13Tukuy runas Dioswan Tinkukuna Toldoman qayllajkuna wañunku. Tukuyniykuchu wañurasqayku imatajri? nispa.


text: 1Tyicuan ta cachaha̱ ra noo ndoo cha tari caá noo yutun cha tyicuhvá chi. Ta cacatyí ra chii tyehe caa: ―Ndu̱cuita ta tyi̱cuhvon vehe ñuhu Nyoo ta arta ra, ta na̱cahvun yoso tahan ñu tuhvá sacahnú chi Nyoo yucuan. 2Soco ma tyicuhvon nuquehe cha nyaá ityi chata vehe ñuhu cuan. Vatyi cha cuenda ñu inga ñuu cuví. Ta ican ñu cuan cucuaca chaha ñu ñuu ii cuan chichi cha uñi cuiya sɨsava. 3Ta yuhu cutachi uvi testigu cucahan ra cha cuende cha nɨ ri ca cha chichi noo mil uvi cientu uñi xico quɨvɨ. Ta cacuihno ra sahma tucuihya iñi. 4Ta ican nɨnduvi testigu cuan cuví uvi tahan yutun olivo ta uvi tahan cañileru cha tayucú nuu Sutu Mañi yo, ra nyacá ñaha sɨquɨ ñuhu ñayɨvɨ̱. 5Tatu yóó ñu cuñí satasɨ iñi chi nɨnduvi testigu cuan, cuquita ñuhu̱ yuhu nɨnduvi ra, ta cahmi chi tandɨhɨ ñu xaan iñi chi ra. Ta tyicuan caa cucúvi ñu cuñí satasɨ iñi chi ra. 6Testigu cuan iyó ityi chi ra cha cacasɨ ra nu ma coon savi cha nɨri ca cha cachahá cuenda ra tuhun cahán Nyoo chi ñáyɨvɨ. Ta iyó tucu ityi chi ra cha casananduvi ra nɨñɨ chi ndutya. Ta iyó tucu ityi chi ra cha casanyehe ra tɨndoho chi ñu iyó sɨquɨ ñuhu ñayɨvɨ̱ chihin tandɨhɨ ri nuu cuehe, yoso tahan chaha cha cacuñí maa ra. 7Soco cuhva cha cua ndɨhɨ̱ cuhva cuenda ra tuhun Nyoo chi ñáyɨvɨ, cuquita noo quɨtɨ xaan yavi cono cuan, ta cucañi tahan tɨ chihin nɨnduvi testugu cuan. Ta cucuvi chasaha tɨ chi ra. Ta cucahñi tɨ chi ra. 8Ta coño ñuhu ra cundoo maa cava calle ñuu nu chihi̱ Sutu Mañi yo nu cruzi. Ta tari Sodoma ta Egipto nanduvi̱ ñuu cuan, (cha cuenda cha ña vaha cha sacuvi̱ ñáyɨvɨ ñuu cuan). 9Ta chichi cha uñi quɨvɨ sɨsava, cunyehe tandɨhɨ ñáyɨvɨ coño ñuhu ra, ñáyɨvɨ tandɨhɨ ñuu nyihi, ñáyɨvɨ tandɨhɨ ri tata, ta ñáyɨvɨ sɨɨn sɨɨn sahan cahán, ta ñáyɨvɨ ndɨhɨ ri ñuu nahnu, cunyehe ñu coño ñuhu ra. Ta ma cuhva ñu cha quɨhɨ coño ñuhu ra chichi ñuhú. 10Ta ñu cha iyó sɨquɨ ñuhu ñayɨvɨ̱ cu cusɨɨ xaan cuñí ñu cha cuenda cha cachihi̱ ra cuan. Ta nyacua cutachi ñu regalo chi tahan ñu cha sɨɨ cuñí ñu, vatyi cachihi̱ nɨnduvi rayɨɨ cha cachaha̱ cuenda tuhun cahán Nyoo chi ñu. Vatyi chaha̱ xaan ra tɨndoho chi ñu cha cuhva cha cuñí maa ñu. 11Soco cha yaha̱ cha uñi quɨvɨ sɨsava, Nyoo sanandoto̱ ra chi ra, ta candɨcuita̱ tucu ra inga chaha. Ta tandɨhɨ ñu nyehe̱ canandoto̱ ra, canayuhvi̱ xaan ñu. 12Tyicuan ta nɨnduvi testigu cuan cachiñi̱ ra noo ndusu ñihi xaan ityi andɨvɨ. Ta catyí chi chi ra tyehe caa: ―Nda̱a ndo ityi sɨquɨ ihya ―catyí ndusu cuan chi ra. Ta candaa̱ ra ityi andɨvɨ chichi noo vico. Ta canyehe̱ ñu xaan iñi chi ra nu canandaá ra. 13Ta cuhva cuan quichi̱ noo cha taa̱n cahnu. Ta chichi ñuu cuan canacoyo cuaha xaan vehe. Ta chichi cha uchi uchi tahan vehe, canacoyo noo noo. Ta cha tandɨhɨ chichi ñuu cuan chihi̱ ucha mil ñáyɨvɨ cha cuenda cha taa̱n cuan. Ta ñáyɨvɨ ña chihi̱, casacahnu̱ ñu chi Nyoo, ra nyaá andɨvɨ, cha cuenda cha yuhvi̱ ñu. 14Yaha̱ tɨndoho cu uvi cuan, soco numi ri cuquichi tɨndoho cu uñi. 15Ta ángel cu ucha natɨvɨ̱ ra trompeta ra. Ta canatyacu ndusu ñihi xaan ityi andɨvɨ, ta catyí chi tyehe caa: Tandɨhɨ nu nyacá ñaha rey sɨquɨ ñuhu ñayɨvɨ̱ ihya, cha yaha̱ nanduvi chi Sutu yo Nyoo ta chi ra Cristo. Ta maa ra cucunyaca ñaha tyicuan ri maa, catyí ndusu cuan. 16Tyicuan ta ndɨ oco cumi ra cha vaha chahnu, ra canyicú nuu tyayu nu nyaá Nyoo, cachicuiñi̱ chɨtɨ ra chihin nuu ra nya nu ñuhu. Ta casacahnú ra chi Nyoo. 17Ta cacatyí ra: Nacuhvá ndi tyahvi nyoo chuun, Sutu Mañi nyuhu. Nyoo ra iyó tandɨhɨ tunyee iñi chii cuvún. Yoho iyón vityin, ta iyón nu quichaha tandɨhɨ ta nyaa cha cuquichun. Vatyi cha naquehe̱n cuendon tunyee iñun. Ta cha quichahu̱n nyaca ñahun vityin. 18Ta ñáyɨvɨ tandɨhɨ ñuu nahnu cuxaa̱n ñu. Soco cha chaa̱ quɨvɨ cha tachi tuñun chi ñu. Ta cha chaa̱ quɨvɨ cha cucutuñi chi ñu ndɨyɨ. Ta cucuhvon cha vaha cha tahán chi chi ñu sacuvi̱ tyiño nuun, ñu chaha̱ cuenda tuhun cahún, ñu cha nacuhva̱ cuenda añima chi maun, ta sacahnú ñu sɨvun. Vasɨ cahnu ñu cuví ñu ta vasɨ ndahvi ñu. Ta chaa̱ cuhva cha sanaun chi ñu satɨvɨ̱ chi ñáyɨvɨ sɨquɨ ñuhu ñayɨvɨ̱, cacatyí ra. 19Tyicuan ta nuña̱ yuvehe ñuhu Nyoo cha nyaá andɨvɨ, ta chichi vehe ñuhu natuvi̱ caja cuenda cha natyihi̱ tahan ra tuhun chihin yo. Ta quɨhvɨ̱ tacha. Ta vaa ri maa cuví, ta caha̱n savi. Ta chiyo̱ noo cha taan. Ta ñihi xaan coo̱n savi yuu.


text: 1Pascuapä sogta junag pishiycaptinmi Jesús aywargan Betania marcaman. Saychömi wanushganpita cawarisimushgan Lázaro targan. 2Sayman Jesús chashganpita cushicurmi Läzarupa panincuna merendata yanucuyargan paywan micuyänanpä. Waquin runacunawan mësa cagman Jesús jamacuptinmi Läzarupis jamargan paycunawan micunanpä. Saymanmi panin Marta paycunata garargan. 3Saycho micuycäyaptinmi botëllawan María apamorgan nardu jachapita rurash chanin cuestag perfümita. Nircurmi Jesuspa chaquinman winaparcur agsanwan saquisipargan. Say perfümimi wayi junta mushcorgan. 4Saymi Jesusta entregananpä cag discïpulun Judas Iscariote nergan: 5“¿Imanirtä cay perfümita perdiycäsin? Saypa trucanga ranticushwan cargan juc wata arupacur gänashgansichöno. Nircur say guellaywanna muchogcunata yanapashwan cargan.” 6Judasmi shuntayashgan guellay sararag cargan. Sayno nergan manami muchogcunata yanapayta munarsu, sinöga quiquinpä guellayta raquinan cashmi. 7Saymi Jesús nergan: “Winapämashganpita ama jamuraysu. Say perfümitaga churaräsish manarä wanuptë winapämänanpämi. 8Muchogcunaga yanapäyänayquipä imaypis caycäyangami. Nogami isanga gamcunawan cashäpänasu.” 9Betania marcacho Jesús caycashganta musyarmi asca runacuna sayman aywayargan. Manami Jesusta ricaglasu aywayargan, sinöga Lázaro cawarimushganta ricayänanpäwanmi aywayargan. 10Läzaruta cawarisimushganpita Jesusman asca runacuna criyiptinmi mandag cüracuna Läzarutapis wanusiyta munayargan. 12Waraynin tuta runacuna musyayargan Jerusalenman Jesús aywaycashganta. Saymi Pascuaman aywag asca runacuna, palmacunata muturcur, apayargan Jesusta chasquicuyänanpä. Jesús chaptinna niyargan: “¡Tayta Diosninsi cachamushgan mandamagninsi caychönami caycan! ¡Paymi mandamagninsi rey caycan!” 14Tayta Diosninsipa palabrancho guelgaraycashgannölami manarä amansashga orgu ashnun muntash Jerusalenman Jesús chargan. Say guelgaraycashganga caynömi nican: 15“Jerusalén marcacho tag runacuna, ricayay humildi runanöla mandagniqui rey manarä amansashga ashnun muntash shamuycagta.” 16Jerusalenman ashnun muntash Jesús chaptinmi discïpuluncuna tantyayargansu imanir sayno ruraycashgantapis. Wanushganpita cawarircamuptinrämi tantyayargan Jesús rurashgancuna Tayta Diospa palabrancho nishgannöla caycashganta. 17Läzaruta cawarisimushganta musyashpanmi asca runacuna cushish Jesusta taripag shayämorgan. Pay cawarisimushganta ricag runacunapis Tayta Diosta alabaraycar aywaycäyargan. Nänipa aywayashpanmi pï-maytapis tincushgan cagta wilapäyargan Läzaruta cawarisimushganta. 19Jesusman asca runacuna criyiyashganta ricarmi fariseo runacuna niyargan: “Cananga ¿imatatä rurashun? ¡Lapan runacunami payman criyiycäyan!” 20Pascua captinmi may-say nacioncunapitapis Jerusalenman aywayargan mana Israel runacunapis. 21Paycunapita waquin runacunami Felipita ruwacuyargan: “Jesusta reguiycasiyälämay, taytay” nir. (Felipega cargan Galilea provinciacho Betsaida marcapitami.) 22Sayno manacuyaptinmi Felipe aywaycur Andresta wilargan. Nircurnami ishcan aywaycur Jesusta wilayargan mana Israel runacuna paywan tincuyta munaycäyashganta. 23Wilayaptinmi Jesús nergan: “NOGA wanunäpä cag höra chaycämunnami. 24Shumag tantyacuyay. Musyashgansinöpis trïguta murur mana pampashgaga manami winamunsu. Pampashgami isanga winamur ali wayun. Saynölami noga mana wanuptë pipis salvacongasu. Wanuptëmi isanga asca runacuna salvacuyangapä. 25“Tayta Diosta cäsucunanpa trucan quiquin munashganno cawacuyta munagcunaga manami pipis gloriaman chäyangasu. Tayta Dios munashganno cawag cagcunami isanga gloriaman char imayyagpis cawayangapä. 26Mayganpis discïpulö cayta munag cäga noga cawashgäno cawasun. Imano nacarpis mana ajayaypa gatiräyämäsun. Sayno gatirämagcunataga Taytä cushishgami chasquengapä. 27“Fiyupa laquicuymi sarimash. Sayno laquish caycarpis manami Taytäta manacömansu wanuypita sapämänanpä. Sayno wanunäpämi cay pasaman shamushcä.” 28Sayno nishpanmi Tayta Diosta manacorgan: “Munayyog cashgayquita runacuna tantyacuyänanpä gam munashgayquino lapanpis cayculäsun, papá.” Sayno manacuptinmi ciëlupita Tayta Dios nimorgan: “Manacamashgayquita imaypis rurashgänölami cananpis rurashä.” 29Sayta wiyarmi saycho cag waquin runacuna: “¡Magacuymi cash!” niyargan. Waquinnami: “¡Angilmi parlamush!” niyargan. 30Saymi Jesús nergan: “Manami gamcuna niyashgayquinösu caycan. Tayta Diosmi sayno parlamush nogaman yäracayämänayquipä. 31Runacunata Tayta Diosninsi juzgananpä cag höra chaycämunnami. Saynömi runacunata munaynincho sararag diablupis vincish cananpä höran chämongana. 32Saymi cruci camashganpita cawarircamur Israel runacunata y mana Israel runacunatapis tantyasishä nogaman yäracayämänanpä.” 33Sayno nirmi Jesús tantyasergan cruci caypa wanusish cananpä cashganta. 34Saymi runacuna niyargan: “Tayta Diosninsipa palabranchöga nican salvamagninsi Cristo imayyagpis cawananpä cashgantami. Sayno nicaptenga ¿imanirtä nicanqui wanunayquipä cashganta? Sayno captenga ¿rasunpacu Cristo caycanqui?” 35Sayno niyaptinmi Jesús nergan: “Au, Tayta Dios cachamashgan Cristumi caycä. Sayno captinpis walca junaglanami gamcunawan cashäpä. Saymi gamcunawan caycashgäyag jusayquicunata cacharir yachasishgäcunata chasquicuyänayqui. Chasquicorga wanusimaptinpis Tayta Diospa naupanman chäyanquipä. Jusayquicunata mana cacharerga manami imanöpapis paypa naupanman chäyanquipäsu. 36Sayno caycaptenga yachasishgäcunata chasquicuyay. Saynöpami gamcunapis Tayta Diospa wamrancuna cayanquipä.” Sayno nircurmi Jesús aywacorgan. Sayno aywacuptinnami runacuna musyayargansu maypa aywacushgantapis. 37Asca milagrucunata Jesús ruraycashganta ricarpis runacuna manami criyiyargansu Tayta Dios cachamushgan Cristo cashganta. 38Sayno mana criyiyänanpä cashganpitami Tayta Diosninsipa profëtan Isaías unay cayno guelgargan: “Tayta Dios, wilacuyniquita wilacuptëpis runacuna manami chasquicuyansu. Milagrucunata ricarpis manami criyiyansu.” 39Mastapis paycunapä Isaías caynömi guelgargan: 40“Tayta Diosmi yarpayninta upatacäsergan wilacuyninta mana tantyayänanpä. Saynömi shonguntapis chucruyäsergan payman mana yäracuyänanpä. Saymi payta chasquicuyansu jusalicuyashganpita perdonash cayänanpä.” 41Isaías sayno guelgargan runacuna Jesusta mana chasquicuyänanpä cashganta musyarmi. Paytami Tayta Diosninsi ricasergan Jesucristo gloriacho munayyog caycagta. 42Jesucristuta waquin Israel runacuna mana chasquicuyaptinpis waquin cag Israel runacunami isanga criyiyargan Tayta Dios cachamushgan Cristo cashganta. Saynölami Israel autoridäcunapis waquenga criyiyargan Tayta Dios cachamushgan Cristo cashganta. Sayno criyiycarpis sinagogapita fariseo autoridäcuna gargunanta mansacuyashpanmi Jesusman yäracuyashganta wilacuyargansu. 43Tayta Diospita ali ricash cayänanpa trucanga paycunaga más munayargan runacunalapita ali ricash caytami. 44Saypitana fuertipa Jesús nergan: “Nogata chasquicamag cäga cachamagnë Taytätapis chasquicuycanmi. 45Saynöpis nogata reguimag cäga cachamagnë Taytätapis reguiycanmi. 46Chasquicamagcuna Tayta Diosta reguir sacäpacushno mana cayänanpämi cay pasaman shamushcä. Saymi runacunapä noga acsino caycä. 47“Manami runacunata juzganäpäsu cay pasaman shamushcä, sinöga jusancunata perdonar salvanäpämi. Sayno captinpis nishgäcunata mana cäsucamagcunaga manami perdonashgasu cayanga, sinöga juicio nalcho in ernuman gaycushmi cayangapä. 49“Manami quiquiläpa yarpayläpitasu wilacuycä, sinöga Taytä nimashgancunalatami wilacuycä. Paymi imata wilacunäpäpis tantyasimash. 50Sayno wilacuptëmi runacuna chasquicur gloriaman chäyangapä. Saymi Taytä nimashgannöla imaypis wilacuycä.”


text: 1Phutisqa kashaspa, Tata Diosman qhaparikuni, Paytaj uyarillawampuni. 2Tata Dios, libraway llulla simi runasmanta, ch'awkiyay parlayniyojkunamantapis. 3Imatataj tarinki? Imanasonqataj, llulla simi runa? 4Payqa castigasonqa maqanakojpa filo flechasninwan, k'ajarishaj nina brasaswantaj. 5Ay noqamanta, forastero jina Mesecpi tiyakojmanta; Cedarpa jallp'asnimpi toldos ukhupi tiyakuni. 6UnaytaƱa tiyakuni allin kawsayta chejnejkunawan. 7Noqaqa allin kawsayta munani; chaywampis chaymanta parlajtiy, paykunaqa waƱuchinaku maqanakuyllamanta parlawanku.


text: 1Chimanda huasha, Jesús cuti pai yachachishca runaunama ricurimuca, Tiberias lamar patai. Cai samii ricurica: 2Simón Pedro, ‘Chapa Huahua’ nishca Tomás, Galilea Canámanda Natanael, Zebedeo churiuna, shu ishqui Jesús yachachishca runaunandi pariju tianauca. 3Simón paigunara nica: “Licangaj riuni.” Chishujcunas: “Canhua catimunchi,” ninauca. Risha, canuai icunauca. Tuta pagarijta licasha, mana imaras apinaucachu. 4Punzhayaushcai, Jesús pulayai shayarica. Yachachishca runauna Jesús ajta mana ricsinaucachu. 5Jesús: “Churihuauna,” nica, “¿imahuallas micunara charinguichichu?” “Illanmi,” ninauca. 6Paigunara nica: “Licara ali maqui partima shitaichi, tupanguichimi. Shinajpi licara shitajpi, ashca aichahua apirica. Licara mana imasna rashas llucchihuaj aca, ashca aichahua tiashcamanda. 7Shinajpi chi Jesús llaquishca yachachishca runa Pedrora nica: “Señormi.” Simón Pedro Señor ajta uyasha, churarinara churarisha chumbillica, llatan ashcamanda; chasna rasha yacuma pahuaca. 8Chishu yachachishca runauna canuandi shamunauca, licara aisasha, paiguna yacu mayanmanda mana yapa carui anauca, patsaj metro tupullai. 9Allpama pactamusha, ninara apichishcara ricunauca, nina ahuai aichahuara churashcaras, tandandi, 10Jesús paigunara nica: “Cuna apishca aichahuamanda apamichi. 11Simón Pedro sicasha, licara pulayama aisamuca. Atun aichahuaunahua undashca aca, shu patsaj picha chunga quinsa tupu. Shina ashca ajllaira lica mana lliquiricachu. 12Jesús paigunara nica: “Micuj shamichi” Pihuas paita tapungaj manzhanauca: “Canga, ¿pitangui?” nisha, pai Señor ashcara riparashallara. 13Shinajpi Jesús shamusha, tandara apisha paigunara cuca, shinallara aichahuaras. 14Caita ña quinsa cuti Jesús pai yachachishca runaunama ricurimuca pai causarishca huasha. 15Micushca huasha, Jesús Simón Pedrora nica: “Simón, Jonaspa churi, ¿caigunamanda yali ashcara llaquihuanguichu?” Pedro cutipaca: “Ari, can yachangui, Señor, ñuca canda llaquinimi.” Jesús paita nica: “Ñuca burigu huahuaunara carangui.” 16Ishqui cuti Jesús paita nica: “Simón, Jonaspa churi, ¿ashcara llaquihuanguichu?” “Ari,” nica, “can yachangui, Señor, ñuca canda llaquinimi.” Jesús paita nica: “Ñuca buriguunara carangui.” 17Jesús quinsa cuti tapuca: “Simón, Jonaspa churi, ¿llaquihuanguichu can?” Pedro, Jesús quinsa cuti tapushcai, “Llaquihuanguichu,” nishcamanda llaquiricami. Cutipaca: “Señor, tucuira yachangui. Ñuca canda llaquishcara yachangui.” Jesús paita nica: “Ñuca buriguunara carangui. 18Sirtu pacha canda nini: Can malta ashcai canllara churaricangui, maima munashcamas purij acangui. Randi can rucu tucushcai, maquiunara chutachingui, shuj canda churachingami, can mana munashcama canda pushangami.” 19Caita nica Jesús, Pedro ima huañunahuara huañungarauca, Diosta sumajyachingaj. Shina rimasha Jesús, “Catihuai,” nica. 20Pedro vultiarisha, Jesús llaquishca yachachishca runara catimujta ricuca. Pai Jesúspa rayai quimirisha sirij aca tuta micushcai, Jesústa tapuca, “Señor, ¿pita canda intrigangaraun?” 21Pedro paita ricusha, Jesústa nica: “Señor, ¿cai runa imara?” 22Jesús nica: “Ñuca cuti tigramungagama pai tiauchu munasha, ¿canda imara? Canga, catihuai.” 23Shinajpi uquiunapura cai shimi mirarica, cai yachachishca runa mana huañunachu.” Astaun Jesús mana nicachu: “Mana huañunachu,” randi casna nica: “Cai runa ñuca cuti tigramungagama tiauchu ñuca munasha, ¿canda imara?” 24Caimi cai tucuira rimaj yachachishca runa. Cai tucuira quillcacami. Pai rimashcauna sirtu ajta yachanchi. 25Shinallara Jesús shu rashcauna ashca tianaun; caranda chican chican quillcajpiga intiru cai pacha mana pactanmachu aca quillcashca libruunara charingaj yachin. Amen.


text: 1Llapan Israel runakunata huñuykuspan Moisesqa nirqan: –Uyariychis, Israel runakuna, kunanmi willasqaykichis kamachikuykunata chaninchaykunata, allinta yachaqaychis hinaspa hunt'aychis. 2Señor Diosninchisqa ñoqanchiswanmi Horeb orqopi rimanakurqan. 3Manan taytanchiskunallawanchu rimanakurqan, ñoqanchiswanpas kaypi kunan kawsashaqkunawan rimanakullarqantaqmi. 4Orqo patapin Señor Diosqa nina ukhumanta pay kikin rimaykurqasunkichis. 5Ñoqataq Señor Dioswan qankunawan chawpipi kasharqani, paypa nisqanta qankunaman willanaypaq, qankunaqa manan orqoman wicharqankichischu ninata manchakuspaykichis. Señor Diostaq nirqan: 6–Ñoqan Diosniyki Señor Dios kani, Egipto suyupi kamachi kasqaykimanta horqomuqniyki. 7Aman ñoqamanta wak dioskunayoqchu kanki. 8Aman ima idolotapas, ima rikch'aytapas ruwakunkichu, hanaq pachapi kaqman rikch'akuqtapas, kay pachapi kaqman rikch'akuqtapas, kay pachaq ukhun unupi kaqman rikch'akuqtapas. 9Aman chaykunaman k'umuykukunkichu, amallataq chaykunata yupaychankipaschu, ñoqa Diosniyki Señor Diosqa sienteq Diosmi kani. Ñoqan cheqnikuwaqniy tayta-mamakunata huchallikusqankumanta muchuchini, hinallataq wawakunatapas, nietokunatapas, nietonkuq wawankunatapas. 10Munakuwaqniykunata kamachikuyniykunata hunt'aqkunatan ichaqa, waranqa miraykama munakushallanipuni. 11Aman sutiyta mana allinpaq hoqarinkichu, ñoqa Diosniyki Señor Diosqa sutiyta mana allinpaq hoqariqtaqa manan hinallatachu qhawasaq. 12Samana p'unchayta yuyariy ñoqapaq t'aqanaykipaq, imaynan ñoqa Diosniyki Señor Dios kamachirqayki hinata. 13Soqta p'unchaymi llank'anki, tukuy ima ruwanaykitapas ruwanki, 14qanchiskaq p'unchaymi ichaqa ñoqa Diosniyki Señor Diospaq t'aqasqa samana kanqa. Aman chaypiqa ima ruwanatapas ruwankichischu, qanpas, churiykipas, ususiykipas, qhari kamachiykipas, warmi kamachiykipas, toroykipas, asnoykipas, mayqen uywaykipas, llaqtaykipi tiyaq wak llaqtayoqpas. Chay hinapin qhari kamachiykipas warmi kamachiykipas qan hina samakunqa. 15Yuyariy Egipto suyupi kamachi kasqaykita, ñoqa Diosniyki Señor Dios ancha atiyniywan hatun kallpaywan chaymanta horqomurqayki, chaymi ñoqa kamachirqayki samana p'unchayta waqaychanaykipaq. 16Taytaykita mamaykita sumaqta respetay, imaynan ñoqa Diosniyki Señor Dios kamachirqayki hinata, unayta kawsanaykipaq, qosqayki chay hallp'apipas allillan kakunaykipaq. 17Aman pitapas wañuchinkichu. 18Aman wasanchankichu. 19Aman suwakunkichu. 20Aman runamasiykita llullakuspa tumpankichu. 21Aman munapayankichu runamasiykiq warminta, wasinta, hallp'anta, qhari kamachinta, warmi kamachinta, toronta, asnonta, runamasiykiq imantawanpas, nispa. 22Chay simikunatan Señor Diosqa kunkayoqta rimaykurqasunkichis orqopi llapa huñuykusqa kashaqtiykichis. Payqa rimarqan nina ukhumanta yanay-yana ati phuyu ukhumanta, manataq imatapas yapaykurqanchu. Hinaspan chay simikunata iskay p'alta rumipi qelqaspa ñoqaman qowarqan. 23Qankunataq tutayaq ukhumanta rimayta uyarirqankichis, orqotataq nina rawrashaqta rikurqankichis, chaymi llapa aylluykichispa umallinkuna, kurak runakuna ñoqawan rimaq hamuspanku 24niwarqanku: Cheqaqtapunin Diosninchis Señor Diosqa hatun-kayninta qhapaq-atiynintawan rikuchiwanku, nina ukhumantan kunkanta uyariyku, kunanmi rikuyku runawan Dios rimasqanta, chay runaq mana wañusqantapas. 25Chay hinaqa, ¿imanaqtintaq wañusaqku? Kay manchana ninaqa ruphawanqakupunin. Diosninchis Señor Diospa kunkanta uyarishallasaqku chayqa wañusaqkupunin. 26¿Mayqen runapas kawsashanchu nina ukhumanta kawsaq Diospa kunkanta uyarispa, imaynan ñoqayku uyarirqayku hinaqa? 27Aswanpas qan asuykuy, hinaspa Diosninchis Señor Diospa tukuy nisqasuykita uyariy, chaymantataq ñoqaykuman willawankiku, hinan tukuy nisqasuykita kasukusaqku, nispa. 28Señor Diostaq rimapayawasqaykichista uyarispa niwarqan: Uyarinin kay runakunaq rimapayasqasuykita, allinmi tukuy rimasqanku. 29¡Allinchá kanman chay hina sonqollayoq kankuman chayqa! Maytan munayman yupaychawanankuta, kamachikusqay simitapas tukuy kawsasqanku p'unchay hunt'anankuta, paykunapas wawankupas allillanpuni kawsanankupaq. 30Phaway, hinaspa nimuy: Karpaykichiskunaman kutipuychis, nispa. 31Qantaq ichaqa ñoqawan qhepakuy, tukuy kamachikuyniyta, yachachikuyniyta, chaninchayniytawan yachachisqayki, chaymantataq paykunaman yachachinki, hap'ikapunankupaq qonay hallp'api hunt'anankupaq, nispa. 32Chay hinaqa, paqtataq Diosninchis Señor Diospa kamachisqasuykichista mana hunt'awaqchischu, kasukuychis ama pañamanpas lloq'emanpas t'aqakuspa. 33Señor Diosninchispa ñanninta puriychis yachachisqasuykichista kasuspa, ahinapin kawsankichis, allillan kankichis, hap'ikapunkichis chay hallp'apipas unayta kawsankichis.


text: 1Chaymantami chay angelqa rikachimaran uk riyu yakuyjun, kristal yupay kusala chuyita llipyaraqta. Chaymi chay yakituqa tukuy tyimpupaq kawsachikuq yakitu karan. Chay riyuqami yarqamuyaran Dyusninchikpa, chaynulla chay Uyshitapa mantakunan samananmanta. 2Chaynu yarqamurmi pwiblupa atun kallinpa ch'aypinta riyaran. Nataq chay riyupa kada manyanpiqami, tukuy tyimpupaq kawsachikuq qiru winayaran. Chayqami kada misis puquq. Chaymi añupaqqa, dusi kuti puquq. Nataq raprankuna-shuypaqami, sirbiq tukuyla pwiblumanta qishaqkuna rimidyakur alliyananllapapaq. 3Chaynu katinmi chay lugarpiqa, manana ima mana allin kaqkunaqa kanqanachu. Chaymi ashwan Dyuspa, chaynulla chay Uyshitapa mantakuna samanan lugarqa, chay pwiblupina kanqa. Chaymi payta sirbiqkunaqa, chaypina aduranqallapa ima. 4Chayraykumi ashwan Dyuswan qaqllapurana rikanakunqallapa. Chaynulla Dyuspa shutintanami urkunkunapi ch'urakunqallapa. 5Chaymi chay lugarpiqa mana yach'anqallapachu, imanumi tutapan nirmapis. Chaynulla chaypi taqkunaqami, mana ministinqallapanachu imanu achkirachikuqta, rupaymatapis. Chaqa Amitunchik Dyusmi paykunataqa achkirachinqa. Chaynulla paykunanami tukuy tyimpupaqna mantakunqallapa. 6Chaymantami chay angelqa, kaynu nimaranpis: "Kay rimaykunaqami chiqap. Chaymi chay rimaykunapiqa kunfyakaymatapis puytinchik. Chaymi Amitunchikllapa Dyus rimaqninkunata willaqmi, angelninta kach'amusha, paypi kriyiqkunata intrachinanpaq ima pasananpaq karan chayqami shipchamunna" nir. 7"¡Chaqa mananami maychu shamunaypaqqa! ¡Shamuninami! ¡Kusa shumaqmi kanqa kay librupi Dyuspaq nishankunata kasuqkunaqa!" nir. 8Nuqa Juanmi rikaray, uyaray kaykunata. Chaymantami chaynu rikar, uyarnaqa, chay angelpa naypanlapi qunquriray payta aduranaypaq. Chaqa pay-ari rikachimaran chaykunataqa. 9Piru chaynu aduranaypaq qunquritiyqami, payqa kaynu nimaran: "Ama chayta ruraychu. Chaqa nuqapismi Dyusta sirbini, imanutaq qam, chaynulla Dyuspaq rimaq masikikunawan, kay librupi iskribikashakunata kasuqkunawan sirbinki chaynulla. ¡Ashwanmi Dyuslata aduray!" nir. 10Chaynullami nimaranpis: "Amami pakaplla yupayqa ch'urakunkichu, Dyuspaq kay librupi iskribikashakunataqa. Chaqa chay tyimpu nishan kumplikananpaq chayqami, shipchamunna. 11Chaymi mayqanpis chay mana allin kaqkunata ruraqkunataqa dijay ruranqallapa. Chaynulla chay mayqanpis kusa pinqaypaq imakunata ruraqkunatapis, dijay ruraskinqallapa. Piru chay mayqan allin kaqkunata ruraqkunaqa, allinkunalata ruraskinqallapa. Chaynulla, Dyuspa allin kaqninkunaqa, Dyus munashannula kawsanqallapa" nir. 12"Chaqa mananami maychu shamunaypaqqa. Chaynu shamurmi tukuyta allita rikar yach'ar, imata rurashannulla ima imanu kananpaqpis nishaq. 13Chaqa nuqami chay punta litra Alfa ninllapa chay, chaynulla tukukanan litra Omega ninllapa chay kani. Chaynulla nuqami Punta Kaq chay, Tukukanan Kaq chay kani. Chaymi nuqa Qallariq chay, chaynulla Tukukanan chay kani" nir. 14Chaqa ninmi: "Kusa shumaqmi kanqa mayqanpis rach'panta paqaq yupay, tukuy tyimpupaq kawsachikuq qirupa puquyninta mikuqkunaqa. Chaynulla kusa shumaqmi kanqa, mayqanpis chay kusa shumaq pwibluman punkukunata yaykuq chaykunaqa nir. 15Piru chay allqu yupay kusala millanaypaq mana allinta ruraqkuna, wasqakuqkuna, ukwan ukwan punuqkuna, wanuchikuqkuna, chay yanqa dyus nishanllapakunata aduraqkuna, llullakuqkuna imaqa, chay kusa shumaq pwibluman mana yaykurchu, ashwan waqtapina kidanqallapa". 16"Chaqa nuqa Jesusmi, angelniyta kach'amusha kani, tukuy kriyiqkunata kayta willananpaq. Nuqami uk qiruta kuchutinllapa qawan, chay yupay Davidpa ayllunllamanta kani. Chaynulla nuqami achkiyaypi uk atun qullar llipyaran chay yupay kani" nir. 17Chaymi Santu Ispiritu, chaynulla Jesucristupi kriyiqkuna paypa warmin yupay chaykunaqami kaynu ninllapa: "¡Shamuyllapa!" Mayqanpis uyakuqqa nin: "¡Shamuy!" Mayqanpis kusata yakunaqqa, munarqa shamur upyanqa tukuy tyimpupaq kawsachikuq yakuta, mana imalamatapis pagrakurchu dibaldila nir. 18Chayraykumi mayqantapis kay librupi, Dyuspaq nishanta uyakuqtaqa, kaytami nishaq: Mayqanpis kay librupi nishanmanta achkachaqtaqa, Dyusmi paytapis mas qischakananpaq ninqa kay iskribikashapi nishannulla. 19Chaynulla mayqanpis kay librupi, Dyuspaq nishankunamanta imalata ashuchiqtaqa, Dyusmi kitanqa chay tukuy tyimpupaq kawsachikuq qirumanta mikunanpaq karan chayta. Chaynulla chay kusa shumaq allin pwiblupi imanu kawsananpaq nishanmantaqami, Dyusqa ashuchinqa kay iskribikashapi nishannulla. 20Chaymi tukuy kaykunata nimaqninchikllapaqa, kaynu nin: "Chiqaptami, manana maychu shamunaypaqqa". ¡Chaynumi kanqa! ¡Shamuy-ari Amituy Jesu's! 21Chaymi nishaykillapa: Amitunchik Jesucristumi tukuy qamkunata kusata yanapar ima, kusala shumaqta kawsachishunqallapa nir. Chaynumi kanqa.


text: 1Tesalónica marcaçhu jutucaj irmänucuna, nuwa Pablo, Silvanuwan, Timoteuwan-ima cartacallämü. Tayta Diosninchipa maquinçhu, Tayta Jesucristupa maquinçhu cawashayquipita llapaniquita wamayämuj. Paycuna llaquipäshushpayqui yanapayculläshunqui. Allilla cawaycachilläshunqui, ari. 2Waran-waran Tayta Diosninchita mañacur, jamcunapäpis mañacurcaycä. Cushicur, mana yamacällar nï: 3Taytallau Tayta, ima allish Tesalónica irmänucunata yanapaycanqui. Paycuna llapan shungunwan yupachicushunqui. Runa-masintapis llaquipan. Mana yamacällar Taytanchi Jesucristutapis shuyarpaycan. 4Irmänucuna, Tayta Diosninchi sumaj llaquipäshunqui. Maquinçhu cawanayquipäpis quiquin acracushcashunqui. 5Jesúspa alli willapanta willapashcajna. Ichanga shimilläpita shunguyquiman mana çhayashachu. Manchäga munayninwanraj Tayta Diosninchi tantiyachishcashunqui. Espíritu Santupis shunguyquiman sumaj çhayachisha. Jananmanpis jamcuna-raycur ricay ñawiquiçhu alli cawapäcushcä. 6Chaymi Tayta Jesúspa shiminta çhasquicur alli cawashäta ricar, Jesúsmanpis, nuwacunamanpis ricacäramashcanqui. Jesúspa shiminta çhasquicushayquipita runacuna ñacachishuptiquisi, Espíritu Santu shacyächishcashunqui cushishalla cawanayquipaj. 7Chaymi alli cawashayquita llapan irmänucuna musyan. Macedonia quinrançhüpis, Acaya quinrançhüpis jamcunaman ricacurcaycan. 8Jamcunapita may-chayçhüpis Tayta Jesúspa shiminta musyarcaycan. Ichanga mana Macedonia quinrallançhüchu, mana Acaya quinrallançhüchu, manchäga may-chay-tucuy marcacunaçhüpis musyarcaycan. Llapan musyan Tayta Diosninchiman yupachicur maquinçhu cawarcaycashayquita. Chaymi nuwacuna willapäcur purinä mana camacannachu. Yangallapaçhi willapäshäpis. 9Tayta Diosninchipa shiminta willapashajta llapan musyan. Payta wiyacur, jircacunatapis wasguipashcanqui. Mana manchapacunquinapishchu. Manchäga cawaj Tayta Diosninchimanna yupachicurcaycanqui. Payta manchapacur, shungun munashannuy cawarcaycanqui. 10Cananga Wawan Jesús janaj pachapita cutimunantapis shuyarpaycanqui. Jesústa Tayta Diosninchi wañushanpita cawarachimusha. Chaymi llapan runacunapa juchanta jurgapaptin, Jesús jishpichicamäshun.


text: 1Jesusqa nillarantaqmi khaynata: —Aman runamasiykichistaqa yanqapuniqa juzgankichishchu, Diospas qankunata ama juzgasunaykichispaq. 2Imaynatan qankunapas runamasiykichista juzgankichis, saynallatataqmi Diospas qankunataqa juzgasunkichis. Imaynatan qankuna runamasiykichiswan ruwankichis, saynatan Diospas qankunawan ruwanqa. 3Qanri, ¿imanaqtintaq runamasiykipa ñawinpi kaq ishutari qawashankí? Qanqa, ¿manachu aswan qawakuwaq ñawiykipi rakhu k'aspi kasqanta? 4Ñawiykipi rakhu k'aspi hina kashaqtinri, ¿imaynataq wawqeykitari niwaq: “Wawqéy, ñawiykipi ishuta orqorusqayki”, nisparí? 5¡Ishkay uya runa! ¿Manachu aswan primertaqa ñawiykipi rakhu kaq k'aspitaraq orqokuwaq? Chayta ruwaspan allinta rikunki, wawqeykipa ñawinpi ishuta orqonaykipaqqa. 6Diospa sumaq palabrantaqa amayá mana uyariy munaq runakunamanqa willaychishchu. Chay runakunaman Diospa palabranta willaspaykichisqa, alqomanpas otaq khuchikunamanpas Diospa palabranta willashawaqchis hinan. Paykunaqa chay willasqaykichista saruchakuspankun, kanikuq alqo hina qankunapa contraykichispi sayarinkuman, nispa. 7Jesusqa nillarantaqmi khaynata: —Diosmanta mañakuychis; payqa qosunkichismi. Mashkaychis; tarinkichismi. Punkuta tocaychis; kichamusunkichismi. 8Pipas Diosmanta mañakuqmi, chashkin. Mashkaqmi, tarin. Waqyakuqtintaqmi, punkuta kichamun. 9¿Mayqenniykichistaq wawaykichis t'antata mañakusuqtiykichis, huk rumita qoykuwaqchís? 10Otaq ¿challwata mañakusuqtiykichispas, mach'aqwayta qoykuwaqchís? 11Qankunaqa mana allin runakuna kashaspaykichispas, wawaykichismanqa allin kaqkunatan qonkichis. Saynallataqmi hanaq pachapi Dios Taytaykichismanta mañakuqtiykichispas, payqa aswan mastaraq qosunkichis. 12Saynaqa imaynatachus qankunapaq runakuna ruwananta munankichis, saynallatataq qankunapas paykunapaq ruwaychis. Saynatan Moisespa escribisqan leykunapipas, hinallataq profetakunapa escribisqankunapipas nishan, nispa. 13Jesusqa nillarantaqmi khaynata: —Qankunaqa k'itku punkuntayá haykuychis. Ancho punkunta haykuqqa, ancho ñannintan rishan, facilla purinapaq kasqanrayku. Chay ñannintaqa ashkallaña runakunan rishanku wiña-wiñay ñak'ariy nina rawray infiernoman. 14Ichaqa kanmi wiñay kawsayman apakuq k'itku punkupas, hinallataq k'itku ñanpas. Chay k'itku ñantaqa chikallanmi runakunaqa tarinku, nispa. 15Jesusqa nillarantaqmi khaynata: —Qankunaqa cuidakuychis, falso profeta runakunamanta. Paykunaqa huk manso oveja hinan qankunaman hamunqaku. Ichaqa paykunapa piensayninkuqa yarqasqa suwa atoqpa hinaraqmi kashan. 16Qankunaqa chay falso profeta runakunataqa, imapas ruwasqanpin reqsinkichis. Runakunaqa manan kishkayoq sach'amantachu uvastaqa pallanku, nitaqmi higostapas kishkayoq sach'amantachu pallanku. 17Llapallan allin sach'akunaqa allin rurutan rurun. Ichaqa mana allin sach'akunañataqmi, mana allin ruruta rurun. 18Allin sach'aqa manapunin mana allin rurutaqa rurunmanchu. Saynallataqmi mana allin sach'apas manapuni allin rurutaqa rurunmanchu. 19Llapallan mana allin ruruq sach'akunataqa, wit'uspan ninaman wikch'uyuspa k'ananku. 20Chaymi niykichis, chay llullakuspa rimaq falso profetakunataqa reqsinkichis imatapas ruwasqankuta qawaspan, nispa. 21Jesusqa nillarantaqmi khaynata: —Runakunaqa niwanqakun “¡Señorlláy, Señorlláy!” nispanku. Ichaqa manan paykunamantaqa llapallankuchu hanaq pacha Dios Taytaypa glorianmanqa haykunqaku, aswanqa Dios Taytaypa munasqanta ruwaqkunallan. 22Juicio p'unchaw chayaramuqtinmi, ashka runakunaqa niwanqaku khaynata: “Señorlláy, Señorlláy, noqaykuqa qanmantan willarayku. Qanpa sutiykipin demoniokunatapas runakunamanta qarqorayku. Saynallataqmi qanpa sutiykipi ashka milagrokunatapas ruwarayku”, nispanku. 23Hinaqtinmi noqaqa paykunata nisaq: “¡Llapallan huchasapa runakuna, ñawpaqniymanta ayqeriychis! ¡Manan qankunataqa reqsiykichishchu!” nispa. 24Jesusqa nillarantaqmi khaynata: —Noqapa yachachisqaykunata uyarispa kasukuq runaqa, huk yachayniyoq runamanmi rikch'akun. Paymi wasinta ruwananpaq pampata t'oqospa, rumi hawapi cimientota hatarichin. 25Chaymi paraqa, wayrantin hinallataq lloqllantin hamuspa, chay wasitaqa mana thuñichiranchu, rumiwan cimentacionnin allin ruwasqa kasqanrayku. 26Ichaqa wakin runakunaqa noqapa yachachisqaykunata uyarishaspankun mana kasukunkuchu. Paykunan rikch'akunku wasinta ruwaq huk mana yachayniyoq runaman. Paymi wasinta ruwananpaq pampata t'oqon hawallata. Hinaspan chay runaqa, roqro uma kasqanrayku, aqo-aqo hawallapi wasinta hatarichin. 27Chaymi paraqa, wayrantin hinallataq lloqllantin hamuspa, chay wasitaqa q'alata apan, allpa hawallapi ruwasqa kasqanrayku, nispa. 28Chaymi Jesús yachachiyta tukuruqtin, chaypi uyariq runakunaqa ancha admirasqallaña karanku. 29Jesusqa manan leykunamanta yachachiq runakuna hinachu yachachiran. Aswanmi payqa huk maestro hina ancha autoridadwan yachachiran. Chayraykun llapallan runakunaqa Jesuspa yachachisqanwan anchata admirakuranku.


text: 1Ay, jaqaykunamanta pikunachus puñunankupipis sajrata ruwanankupaj umachakushallankupuni, q'ayantin sut'iyamojtinkamataj chayta ruwanku atiyniyoj kasqankurayku, chaykunamanta. 2Jallp'asta moq'enku, jap'ikapunkutaj; wasista moq'enku, qhechunkutaj. Kallpankuman atienekuspa, runasta familiantinta ñak'arichinku; imasnin kajtapis qhechukapullankutaj. 3Chayraykumin Tata Diosqa nin: Noqapis chay runaspa contrankuta ujta wakichikushani. Qankunaman apachimusaj uj manchay ñak'ariyta, chaymantataj mana ni imaynamanta kunkaykichejta orqhoyta atinkichejchu. Manallataj mayta runaykachaspa purinkichejchu, imaraykuchus may ñak'ariy tiempos kanqa. 4Jaqay p'unchaykunapeqa llakiy waqay yarawiswan takipayasonqanku kay jinata: Cheqamanta tukuyninchejpuni phirisqa kanchej: Tata Diospa kaj llajtanchej wajpa makinman chayarqa ni pej jark'akusqan; tukuy jallp'asninchejtapis rak'inakapunku noqanchejta atipajkuna enemigos, nispa. 5Chayraykumin qankunajtaqa mana ima ruwanaykichej kanqachu Tata Diospa ayllun ukhupeqa. 6Paykunaqa ninku: Ama chay profetas imata nispapis jamuchunkuchu, imaraykuchus mana ima llakiypis chayamuwasunchejchu, nispa. 7Jacobpa ayllonqa maldecisqachu kashan? Chayrí Diospa paciencianchu tukukapun? Kay jinatachu Diosqa ruwanan? Astawampis Paypataqa k'acha parlasqasnin tiyan Israel ayllumpaj. 8Qankunaqa aylluypa contranta oqharikunkichej. Allin kaj p'achankutapis lluch'urankichej wañuchinaku maqanakumanta kutimpoj jina runasmanta, pikunachus yuyarqanku ñak'ariykuna tukukusqantaña, chaykunamanta. 9Aylluymanta warmista wijch'urankichej munasqa wasisninkumanta, wawasninkumantataj qhechunkichej wiñaypaj yupaychanawankuta. 10Jatarikuychej, rillaychejpunitaj, kayqa mana samarikuna cheqachu; kay cheqaqa ancha pierdesqaña, sajra ruway ancha kasqanrayku. 11Sichus pi ch'awkiyaj llullakoj runapis nin: Noqa sut'inchasqaykichej vinomanta, licormantawan, nispa, chayqa, chay runamari chay llajtapaj jina profetaqa kanqa. 12Jacobpa ayllunmanta kajkunata tukuyninkuta tantasaj; Israelmanta uj chhika puchojta oqharikapusaj. Tantaykusaj, imaynatachus ovejasta tropaman tantaykunchej, ajinata; pastos chawpipi michisqa ovejas jina kanqanku, may chhika runas jinataj ch'ajwarenqanku. 13Diosqa ñanninkuta kicharispa renqa, paykunataj qhatenqanku; llojsenqankutaj llajtankoj punkunta. Jinapi reyninku Tata Diosmin tukuyninkoj ñawpaqenkuta renqa.


text: 1Josiaspa churin Joacim Judapi rey kashajtin, Tata Diosqa Jeremiasman parlaspa, nerqa: 2Recabitaspa ranchonkuman rispa, paykunawan parlamuy. Chaymanta Temploypi ujnin kaj cuartoman pusaspa, paykunaman vinota ujyachiy, nispa. 3Chantá noqa Jeremiasqa recabita ayllumanta kajkunata pusamoj rerqani: Habasiniaspa allchhin Jaazaniasta, pichus chay waj Jeremiaspa churin kajta, wawqesninta, churisninta, tukuynin ayllusninta ima. 4Chantá Diospa Templonman paykunata pusaykorqani, Igdaliaspa churin Hananpa churisnimpa tiyakunanku cuartosman. Payqa Diospa kamachin karqa. Chay cuartoqa karqa Diospa Templonta qhawajkunaj tiyakunanku qayllapi, Salumpa churin Maasiaspa cuarton patapi; payqa Templo punkuta qhawaj karqa. 5Chantá recabitasman vasospi vinota jaywaspa, nerqani: Kay vinota ujyaykuychej, nispa. 6Paykunatajrí kutichiwarqanku: Noqaykoqa vinota mana ujyaykuchu, imaraykuchus Recabpa churin ñawpa tatayku Jonadab kamachiwarqayku mana jayk'ajpis vinota ujyanaykuta noqayku, nitaj mirayniykupis. 7Ajinallatataj kamachiwarqayku wasistapis ama ruwakunaykuta, nitaj chajrasta tarpunaykuta nitaj uva sach'astapis plantakunaykuta. Kamachiwarqaykutaj toldosllapi tiyakunaykuta, ajinamanta kay jallp'api unayta tiyakunaykupaj, maypichus forasteros jina purishayku, chaypi. 8Noqaykoqa kasullarqaykupuni Recabpa churin ñawpa tatayku Jonadabpa tukuy kamachiwasqasniykuta. Noqaykoqa mana jayk'ajpis vinota ujyaykuchu, nitaj warmisniykupis, nillataj wawasniykupis. 9Manallataj wasistapis ruwakuykuchu, nillataj uva huertasniykupis kanchu, nitaj tarpuna jallp'asniykupis. 10Toldosllapi tiyakuyku, chay ñawpa tatayku Jonadabpa kamachiwasqaykuta junt'aspa. 11Jinapis maypachachus Babiloniaj reynin Nabucodonosor kay jallp'aman yaykuykamorqa chaypacha, nerqayku: Jaku Jerusalenman rinachej caldeo soldadosmanta, arameo soldadosmantapis pakakunanchejpaj, nispa. Chayraykumin Jerusalenpi tiyakushayku, nispa nerqanku recabitasqa. 12Chaypacha Tata Diosqa Jeremiasman parlaspa, nerqa: 13Noqa, Israelpa Diosnin Tukuy Atiyniyoj Tata Dios kamachiyki rispa nimunaykita Judapi, Jerusalenpiwan kaj runasman: Kay recabitas ruwasqankumanta yachaqakuychej kamachisqasniyta kasukuyta. Noqa Tata Diosmin kayta nini: 14Recabpa churin Jonadabpa miraynenqa mana vinota ujyana kamachiyninta junt'anku. Paykunaqa kunan p'unchaykama mana vinota ujyankuchu, imaraykuchus ñawpa tatankoj kamachisqasninta junt'ashanku. Noqapis qankunaman kutin kutinta parlapayarqaykichej, jinapis qankunaqa mana kasuwankichejchu. 15Qhepampi qhepampi tukuy kamachisniy profetasta kachamorqaykichej ninasuykichejpaj: Jucha ruwasqasniykichejta, sajra kawsayniykichejta ima saqeychej. Ama waj dioskunaj qhepankuta ripuychejchu, nillataj paykunata sirviychejchu. Kay nisqaytachus kasuwankichej chayqa, qankunaman, jinataj ñawpa tatasniykichejmampis qosqay jallp'api tiyakullankichejpuni, nispa. Chaywampis qankunaqa manapuni kasuwarqankichejchu, nitaj nisqasniyta junt'arqankichejchu. 16Recabpa churin Jonadabpa miraynenqa ñawpa tatankoj kamachisqanta kasunkupuni. Kay Israel ayllurí mana kasuta ruwawanchu. 17Chayrayku Noqa, Israelpa Diosnin, Tukuy Atiyniyoj Tata Diosqa nini: Noqa Judajpa patanman, Jerusalenpi tiyakojkunaj patankumampis, willacherqani, chay ñak'ariykunata urmachimusaj. Noqa parlapayarqaykichej, qankunatajrí mana kasuwarqankichejchu; wajyarqaykichej, manataj uyariwarqankichejchu, nispa nerqa Tata Diosqa. 18Chaypacha Jeremiasqa recabitasman nerqa: Tukuy Atiyniyoj Señor Tata Diosqa nin: Qankunaqa kasorqankichej ñawpa tataykichej Jonadabpa kamachisqanta, yachachisqasninta ima, junt'arqankichejtaj tukuy paypa nisqasninta. 19Chayrayku Noqa Israelpa Diosnin, Tukuy Atiyniyoj Tata Diosqa cheqamanta niykichej: Jonadabpa ayllunmanta kallanqapuni uj qhari ñawpaqeypi kamachisqayta ruwanampaj, nispa.


text: 1Ama llakikuychu millay ruwaq runakuna hawa, ama envidiakuychu mana chanin ruwaqkunata. 2Usqhayllan q'achu hina ch'akipunqaku, llanllashaq qora hinan naq'epunqaku. 3Señor Diosman hap'ipaykukuy, allinkaqtataq ruway, kay hallp'api tiyakuy, hunt'aqllapunitaq kay. 4Hinallataq Señor Dioswan anchata kusikuy, paytaq sonqoykiq munasqankunata qosunki. 5Señor Diosman kawsayniykita hap'iykachikuy, payman hap'ipaykukuy, paytaqmi yanapaykusunki. 6Chaninchayniykitan pacha illariyta hina k'anchachinqa, kuskachayniykitan chawpi p'unchay intita hina k'anchachinqa. 7Señor Diospa qayllanpi ch'inlla tiyakuy, paytaqa suyakullay. Ama llakikuychu kawsayninkupi t'ikariqtinku, mana chanin yuyaykusqankupi allinyaqtinku. 8Ama phiñakuychu, ama k'araktaqa phiñakuychu, amapuni renegaychu, chayqa mana allinkunallatan paqarichin. 9Millay runakunaqa wikch'usqapunin kanqaku, Señor Diosta suyakuqkunan ichaqa kay hallp'ata chaskinqaku. 10Pisi tiempomantaqa chinkapullanqan millay runakunaqa, maskhaspaykipas manañan tarinkichu. 11Llamp'u sonqokunan ichaqa kay hallp'ata chaskinqaku, sumaq thak-nisqataq tiyakunqaku. 12Millay runaqa chanin runaq mana allinnintan yuyaykun, pay contran k'utupakun. 13Señor Diosmi ichaqa paymanta asikun, yachanmi paypaqqa muchunan p'unchay chayamushasqanta. 14Millay runakunaqa espadankutan horqokunku, wach'inankutan mat'inku, wakchakunatapas mana imayoqkunatapas urmachinankupaq, chanin kawsaqkunata wañuchinankupaq. 15Espadankuqa sonqollankumantaqmi haykunqa, p'eqtankupas p'akirqarikunqan. 16Aswan allinmi chanin runaq pisilla kaqninqa, askha huchasapakunaq askhallaña kaqninkumantaqa. 17Mana chaninkunaq atiyninqa qollupunqan, chaninkunatan ichaqa Señor Dios takyachinqa. 18Señor Diosqa qhawamushanmi chanin runakunaq kawsasqanta, hallp'ankupas wiñaypaqmi kashanqa. 19Mana allin tiempopiqa manan p'enqachisqachu kanqaku, yarqay p'unchaykunapiqa saksatan mikhunqaku. 20Millay runakunan ichaqa chinkapunku, Señor Diospa awqankunaqa qora hinan kanku, paykunaqa q'osñi hinan chinkapunku. 21Millay runaqa manukunmi manataq kutichipunchu, allin runan ichaqa sumaq sonqo kaspa qoykun. 22Señor Diospa saminchasqankunaqa kay hallp'atan chaskinqaku, paypa ñakasqankunan ichaqa wikch'usqa kapunqaku. 23Señor Diosmi runataqa pusan may ñannintachus purinanta, paymi munasqan runata allinta sayachin. 24Urmanqaña chaypas, manan wikch'urayashallanqachu, Señor Diosmi paytaqa makinmanta aysarin. 25Waynallan karqani, kunantaq machuyapuniña, manan hayk'aqpas rikurqanichu chanin runata Señor Diospa saqerparisqanta, manan hayk'aqpas rikurqanichu wawankunatapas mikhuna mañapakushaqta. 26Sumaq sonqo kaspan aynirillanpuni. Wawankunapas saminchapunin. 27Mana allinkaqmanta t'aqakuy, allinkaqtataq ruway, chaymi wiñaypaq kawsanki. 28Señor Diosqa chanin runatan munakun, manan pay sonqo runataqa saqerparinchu. Wiñaypaqmi paykunaqa waqaychasqa kanqaku, millay runakunaq mirayninmi ichaqa chinkachisqa kanqaku. 29Chanin runakunaqa kay hallp'atan hap'ikapunqaku, chaypin wiñaypaq tiyanqaku. 30Chanin runaq siminqa yachaytan riman, qallunpas chaninchasqatan riman. 31Diosninpa yachachikuynintaqa sonqonpin hap'ishan, manan hayk'aqpas llusk'akunqachu. 32Millay runaqa chanin runatan qhamiyan, wañuchiytapunin munan. 33Señor Diosqa manan paywan hap'iykachinqachu, manallataqmi juzgaqtinkupas huchachanqachu. 34Señor Diosta suyakuy, simintapas kasukuy, paytaqmi hatunchasunki hallp'ata chaskinaykipaq, ñawiykiwanmi rikunki millaykunaq wañurasqanta. 35Huk millay runatan sinchi uma hoqariqta rikurqani, k'allmasapa q'omer sach'a hina mast'arikushaqta, 36ichaqa chinkapurqanmi, manañan kapurqanchu, maskharqanin manañan tarirqanichu. 37Qhawariy mana huchachana runata, qhawariy chanin runata, thak-kaypi kawsaq runaqa mirayniyoqmi kanqa. 38Huchasapakunan ichaqa llapallan wañuchisqa kanqa, mirayninkupas chinkachisqan kanqa. 39Chanin runakunataqa Señor Diosmi yanapaykun, paymi llaki-phutiy p'unchaykunapi pakaykuqninqa. 40Paykunan Señor Diosman hap'ipaykukunku, chaymi paykunataqa yanapaykunpas qespichinpas, millay runakunamantan kacharichispa qespichin.


text: 1Chaura yapayna jatun püsu cantunçhu Jesús yaçhachicuycaran. Achcaj runa jutucaptin, bütiman jigacurcuran willapäcunanpaj. Runacunam ichanga yacu cantullançhu juturpaycaran. 2Bütipitana Jesús imawanpis tincuchiyllapa tantiyachir, niran: 3Sumaj wiyamay. Juc runash murupacuj aywaran. 4Machiptinshi, waquin muru caminuman çhayasha. Caminuman çhayajta pichuysacunash pashacurcusha. 5Waquin murunash jarapshu allpaman çhayasha. Jarapshu captinshi, juclla wiñacarcamuran. 6Ichanga janallançhu sapin captin, inti rupaptinshi, chaquicäcusha. 7Waquin murunash shata-shataman çhayasha. Shata atayäcurcurshi, muru wiñamujtapis jarwashtärachisha. Chayshi wiñarsi, mana wayushanachu. 8Waquin murunash alli allpaman çhayasha. Sumajshi wayusha. Waquin juc murullapitash wayusha quimsa çhuncata (30); waquinshi sujta çhuncata (60); waquinnash paçhacta (100). 9Willapäcuriycur, Jesús niran: Rinriyujmi canqui. Tantiyacunquiman. 10Runacuna aywacuriptin, çhunca ishcaywan purïshijnincunawan waquin jatirajnincuna Jesústa tapuran: Tincuchiypa willapäcushayquita mä, tantiyachimay nir. 11Jesúsna niran: Jamcunata mayna tantiyachishcaj: Maquinçhu cawananchipaj Tayta Diosninchi shuyaraycämanchi nir. Mana wiyacujcunatam ichanga tincuchiyllapa tantiyachï. 12Tayta Diosninchipa shiminçhu nin: Ricaycarpis, ñawiynaj-tucun. Wiyaycarpis, rinriynaj-tucun. Shimïta wasguiptinga, jucha aparicushantapis Tayta Diosninchi mana jungangachu. 13Chaypita Jesús niran: Jamcunapis, ¿manachu tantiyanqui tincuchiypa willapäcushäta? Mana tantiyaycarga, ¿imanuyparaj llapan willapäcushäcunata tantiyanqui? 14Murupacuj murushan Tayta Diosninchipa shiminwan tincun. 15Caminuman muru shicwashan-jina shimin achcaj runaman çhayan. Ichanga wiyashantapis Supay juclla jungaycachin. 16Jarapshu allpaman muru shicwashan-jina shimin waquin runaman çhayan. Shiminta wiyar, cushishalla çhasquicun. 17Ichanga jarapshu çhacraçhu mana sapichashan-jina shungunmanpis mana çhayanchu. Chaymi runa ñacayman çhayar, Tayta Diosninchita wiyacushan-janan jaticaçhar ushyaptin, juclla jungaycun. 18Shata-shataman murushan-jina shimin waquin runaman çhayan. Shiminta wiyarpis 19chapa mana pishiptin, Tayta Diosninchipa shimin nishannuylla mana cawanchu. Imapäpis alläpa yarpaçhacur, rïcuyayllata ashir, shungun munashallanta ashir, tincupacan. 20Alli allpaman murushan-jina shimin waquin runaman çhayan. Paycuna shiminta wiyar, llapan shungunwanmi çhasquicun. Juc muru alli wayur, quimsa çhuncata (30), sujta çhuncata (60), paçhacta (100) juc shicshillaçhu wayushan-jina Tayta Diosninchipa shimin nishallanta rurar cawan. 21Yapaypis tincuchiypa Jesús niran: Achquita ratarcachir, pipis manash manca rurinman, cäma çhaquinman çhuranmanchu. Manchäga patacmanshi çhuran llapanta achicyänanpaj. 22Sumaj tantiyacunquiman. Runacuna shungullançhu pacarächishanpis mayacanga. Imata yarpashanpis unayllata musyacanga. 23Rinriyujmi canqui. Tantiyacunquiman. 24Canan willapashäta sumaj tantiyacunquiman. Tantiyacushayquiman-tupu Tayta Diosninchipis tantiyachishunquipaj. Sumaj-sumaj tantiyachishunquipaj. 25Chaymi wiyacuptin, pitapis Tayta Diosninchi sumaj tantiyachinga. Mana wiyacujcunatam ichanga, ichicllata tantiyashallantapis jungaycachinga. 26Yapay Jesús niran: Tayta Diosninchipa maquinçhu juyaypita tantiyacushun. Juc runash çhacraman muruta mururan. 27Murushanpita pashtamur, wiñamun. Runa pagaspa puñurpis, junajpa riccharpis, muruta manash pashtachimunmanchu. Manash wiñachimunmanpishchu. Imanuy pashtashantapis, wiñamushantapis manash musyanchu. 28Allpalla pashtachimun. Tullunta wiñachin. Shicshichin. Puguchin. 29Puguptinna: Murushäpa wawanta shuntashäna nir rutun. 30Yapay tincuchiypa willapäcur, Jesús niran: ¿Imawanraj Tayta Diosninchipa maquinçhu cawajcunata tincuchishuwan? ¿Imawan tincuchiyparaj tantiyacushuwan? 31Paypa maquinçhu cawajcuna ñäpus muruwan tincun. Chay muruga llapan murupitapis mas acapallash. 32Muruptinshi ichanga, wirtaçhu sumaj wiñan. Waquin jaçhacunapitasi atayayta llallin. Callapancunapis ata captin, pichuysacuna llantucushpan jishucärin. 33Runacuna sumaj tantiyacunanpaj imawanpis tincuchiyllapa Jesús willapäcuran. 34Imatapis tincuchiyllapa tantiyachicuj. Jinalla mana tantiyachijchu. Purïshijnincunatam ichanga yatalla sumaj tantiyachiran. 35Chay junajlla pacha chacanaycaptin, purïshijnincunata Jesús niran: Yacu püsuta chimpashun. 36Chaynuy niptin, runacunata: Aywallä nir bütiwan Jesústa apacuran. Waquin büticunapis jipanta aywaran. 37Aywarcaycaptin, shucucuy wayra ricacamuran. Yacuna büchiypa-büchir bütiman yaycuycaran. 38Jesúsmi ichanga jipaman aywaycur jawanacurcur, puñucash caycaran. Chaura purïshijnincuna juyupa mancharir, Jesústa ricchachiran: Tayta, yacuman challpucaycanchina. ¿Manachu imasi jucunqui? nir. 39Chaura riccharir, wayratawan yacuta piñacur Jesús niran: Çhawayna. Ama büchiypa-büchiynachu. Chaura wayra çhawacäcuran. Yacupis puñucäcuran. 40Purïshijnincunatana niran: ¿Imanirtaj mancharish carcaycanqui? ¿Tayta Diosninchipa maquinçhu cawashanchita manachu yupachicunqui? 41Paycunana juyupa mancharishpan quiquin-pura tapunacäriran: ¿Piraj cay runa? Piñacuriptin, shucucuy wayra çhawacäcun. Yacupis puñucäcun nir.


text: 1Mä, tincuchiypa tantiyachishayqui. Piyunta ashij-yupay Tayta Diosninchipis runacunata maquinman shuntan. Juc runash tuta-tutalla piyuncunata ashiran çhacrançhu arüshinanpaj. 2Juc jurnalta pägashayqui nirshi llapanta aruchiran. 3Çhajçha inti-yupayshi çhacrayuj runa yapay ricaçhacuj aywaran. Marcaçhu jitaraj runacunata ricarshi, 4niran: Arüshimay. Arupacushayquipita juc jurnalta pägashayqui. Niptin, änirshi chay runacuna arüshij aywaran. 5Çhacrayuj runa tarishanman-tupush piyunta aruj caçharan waquinta lasdüsi, waquintanash jatun mallway. 6Tacsha mallwaypis çhacrayuj runa yapayshi marcaman aywaran. Runacuna jitarpäcuycajta tarir, tapusha: ¿Imanirtaj jitarpäcuycanqui? ¿Manachu aruyniqui can? ¿Juyaytachu jitarpäcunqui? nirshi. 7Chay runacunanash niran: Pillasi mana mincacamashapishchu. Çhacrayuj runana niran: Arüshimay. Çhacräman ayway. Niptin, paycunapis änirshi aywaran. 8Chacarcuptinnash, capuralninta çhacrayuj niran: Piyunninchicunata jayarcur-jayarcur llapanta pägay. Jipata çhayamujta puntata päganqui. Tutapita arujcunata ushyanantaraj päganqui. 9Piyuncunana çhacrayuj pägashantash çhasquiran. Tacsha mallway aruj yaycujcunapis juc jurnaltash çhasquiran. 10Chaynuy pägaptinshi, tutapita-pacha arujcuna achcata çhasquiyta yarparaycaran. Chaynuy yarparcaycarsi, juc jurnaltash çhasquiran. 11Chayllata çhasquirshi, çhacrayujta jagayapar niran: 12Jipataraj çhayamujcuna juc çhajçhalla arusha. Juc çhajçhalla arush caycaptin, ¿imanirtaj juc jurnaltaraj pägashcanqui? Nuwacunam ichanga rasunpa juyayta arushcä. Juyayta aruptï, shanaypis wapçhamasha. Sumaj uticashcä. 13Chayshi çhacrayujna niran: Tayta mishti, mana llutantachu rurashcä. Jamwan juc jurnalta päganajpaj parlashcanchi. Rimashä-jina pägashcaj. 14Cananga päguyquita çhasquicurcur, aywacuyna. Shungü munaptin, jamcunata pägashä-jina junajraj aruyman yaycamujcunatapis pägayta munä. 15Quiquïpa jillaynïta imatapis ruracüman, ¿au? Ama jaticämuychu. Alli shungu caycaptïpis, mallaj carcaycanqui. 16Canan sumaj tantiyacuy. Waquin runa pampaman çhurash captinsi, Tayta Diosninchi alli ñawinpa ricanga. Waquincunam ichanga alli ricash captinsi, Tayta Diosninchipa ñaupanman çhayar, mana alli ricashnachu canga. 17Jerusalén marcaman wichaypa aywarcaycashançhu çhunca ishcaywan purïshijnincunallata shuntarcur, Jesús niran: 18Jerusalén marcaman aywaycashanchita musyanqui. Tayta Diosninchi caçhamasha. Chaypis waquin runacuna mayur cüracunapa maquinman, Moiséspa shiminta yaçhajcunapa maquinman çhayachimanga. Paycuna wañuyman jitarpamanga. 19Wañuchimänanpaj jäpa runacunapa maquinman çhayachimanga. Ashllir ushyamanga. Juyupa wascamanga. Rusçhu wañuchimanga. Wañuchimaptinsi, quimsa junajta Tayta Diosninchi cawarachimanga. 20Wamran Santiagutawan Juanta pushacurcur, Zebedeupa warmin Jesúsman çhayaran. Ñaupanman jungurpacuycur, Jesústa niran: Tayta, mañacushäta aunimay, ari. 21Jesúsna tapuran: ¿Imaçhütaj yanapäshayqui? nir. Tapuptin, niran: Tayta, mayur mandaj cayman çhayar, wamräcunatapis mandäshishunayquipaj çhurapaycamanqui, ari. Jucninta dirïcha-caj läduyquiman jamachiy; jucnintana isquirda-caj läduyquiman. 22Wamrancunatana Jesús niran: Imata mañacaycämashayquitapis mana musyanquichu. Tapushayqui. Nuwata-jina juyupa ñacarcachir imamanpis çhayachishuptiqui, ¿içhipunquimanchuraj? nir. Paycunana niran: Au. Içhipushämi. 23Jesúsna niran: Rasunpa ñacashä-jina ñacanquipaj. Mandäshimänayquipaj çhuranajmi ichanga mana camacanchu. Chayga Papänïpa maquinçhu caycan. Paymi quiquin acracushanta dirïcha-caj lädümanpis, isquirda-caj lädümanpis jamachinga. 24Santiaguwan Juan mañacushanta wiyar, çhuncaj purïshij-masincuna ullgucaycäriran. 25Chaura llapanta jayaycur, Jesús niran: Jäpa runacuna juc-niraj cawashanta musyanqui. Paycuna Tayta Diosninchita mana manchapacunchu. Mandajnincunapis ullgurcur-ullgurcur, nishan-nishan marca-masincunata imatapis rurachin. 26Jamcunam ichanga chaynuy ama canquimanchu. Munayniyuj cayta munar, llapantaraj yanapanquiman. 27Mandaj cayta munar, llapanpa manduntaraj ruranquiman. 28Tayta Diosninchi caçhamasha. Chaypis mana munayniyuj cayta ashirchu shamushcä; manchäga pï-maytapis yanapänäpaj. Tayta Diosninchipa maquinçhu cawananpaj cawaynïpa çhaninwan may-may runata jishpichishaj . 29Jericó marcapita Jesús aywacuptin, achcaj runa jipanta aywacuran. 30Jesús aywaycashanta wiyar, caminu wajtallançhu jamarpaj ishcaj japracunapis jayacuran: Unay mandaj Davidpa willcan Jesús, llaquipaycallämay, ari nir. 31Runacunana ullgüparan: Upälla nir. Chaypis callpacuycurraj japracuna jayacuycaran: Unay mandaj Davidpa willcan Jesús, llaquipaycallämay, ari nir. 32Chaynuy jayacuptin, Jesús içhicuycuran. Nircur japracunata jayarcur, tapuran: ¿Imallaçhütaj yanapäshayqui? nir. 33Japracunana niran: Tayta, ñawï ricananta munä. 34Japracunata llaquipar, Jesús ñawincunata yataycuran. Yataycuptin, ñawin quiçhacäcuran. Ricashpan Jesústana purïshiran.


text: 1Chayta uyarispataq rey Ezequiasqa p'achanta llik'ikurqan, llakisqa kaspataq qhasqa p'achawan churaykukuspa Señor Dios yupaychana wasita rirqan. 2Hinaspan mayordomon Eliaquimta, qelqaq Sebnata, kurak sacerdotekunatawan qhasqa p'achayoqta Amozpa churin profeta Isaiasman kacharqan. 3Paykunataq nirqanku: –Rey Ezequiasmi nin: Kunanmi kashanchis hatun llakipi, sinchi muchuchisqa, huch'uyyachisqa, imaynan warmiqa wachakunan patapi kallpan mana kapunchu wachakunanpaq chay hinaraq. 4Asiria reymi qollana oficialninta kachamusqa kawsaq Diosta k'aminanpaq, allinchá kanman Diosniyki Señor Dios chay rimasqanta uyarispa payta muchuchinman chayqa. Chay hinaqa, puchuq runakunapaq mañakuy, nispa. 5Ezequiaspa oficialninkuna Isaiasman riqtinmi, 6Isaiasqa kutichirqan: –Rey Ezequiasta niychis, Señor Diosmi nin: Ama manchakuychu Asiria reypa oficialninkunaq ñoqata ñakawaspa rimasqantaqa. 7Kunanmi payman huk yuyayta churasaq, hinan huk willakuyta uyarispa suyunman kutipunqa, chaypitaq espadawan wañuchisaq, nispaykichis. 8Asiria suyu qollana oficialqa Asiria reypa Laquis llaqtamanta ripusqanta uyarispanmi, Jerusalenmanta ripuspa reyninta Libna llaqtaman phawaykushaqta tarirqan. 9Chaypin Asiria suyu reyqa uyarirqan: Etiopía suyu rey Tirhacan qan contra maqanakuq hamushan nisqata. Judá rey Ezequiasmantaq wakmanta willaqkunata kacharqan. 10Hap'ipakushasqayki diosniyki: Manan Jerusalén llaqtataqa Asiria rey munaychakunqachu, nispa nisuqtiykiqa, ama paywan q'otuchikuychu. 11Qanqa yachankin imaynatachus Asiria reykunaqa llapan suyukunata ch'usaqyachisqanta. ¿Qantaqchu kunan qespikuwaq? 12Gozán llaqtata, Harán llaqtata, Resef llaqtata, Telasar hap'iypi tiyaq Bet-edén runakunatapas ñawpa taytaykuna atipashaqtin, manan chay llaqtakunaq diosninkuqa paykunata qespichirqanchu. 13¡Maytaq Hamatpa reynin, Arfatpa reynin, Sefarvaimpa reynin, Henaq reynin, Ivaq reyninpas! nispa. 14Hinan Ezequiasqa willaqkunaq qosqan qelqata leerqan. Chaymantataq yupaychana wasita rispa Señor Diospa ñawpaqenpi chay qelqata mast'arirqan, 15mañakurqantaq: Israelpa Diosnin Señor, querubinkuna patapin tiyanaykipi kashanki. Qan sapallaykin kanki llapan kay pacha suyukunaq Diosnin, qanmi kamarqanki hanaq pachatapas kay pachatapas. 16Señor Diosníy, kutirimuway, hinaspa uyariykuway. Señor Diosníy, ñawiykita kichariy, hinaspa qhawariway. Uyariy Senaqueribpa tukuy rimasqankunata, paymi kachamurqan qollana oficialninta qan kawsaq Diosta k'aminasuykipaq. 17Señor Diosníy, cheqaqtapunin Asiria reykunaqa chay suyukunatapas hallp'ankunatapas ch'usaqyachirqan, 18diosninkutapas ninawan kanaykurqanku. Chaykunaqa manan cheqaq Dioschu karqan, aswanpas rumimanta kurkumanta runaq ruwasqallanmi, chayraykun ch'usaqyachirqanku. 19Kunanqa, Diosniyku Señor Dios, chay reypa atiyninmanta qespichiwayku, llapan kay pachapi suyukuna qan Señor sapallayki Dios kasqaykita yachanankupaq, nispa. 20Profeta Isaiasmi rey Ezequiasman willaqta kachaspa nirqan: –Israelpa Diosnin Señormi nin: Uyarinin Asiria rey Senaquerib hawa mañakuwasqaykita. 21Chaymi pay contra nini: Sión llaqtaq ususin sipasmi asikuspa pisichasunki, Jerusalén llaqtaq ususinmi qanpa ayqekusqaykita rikuspa, asikuspa umanta chhaphchirin. 22¿Pitataq pisicharqankipas k'amirqankipas? ¿Pi contrataq hatunta rimarirqanki? ¡Ñoqa Israelpa Ch'uya Diosnin contran! 23Willaq kachasqaykikunawanmi ñoqa Señor Diosta k'amichiwarqanki. Nirqankitaq: Askhallaña maqanakuypaq carretaykunapin orqo patakunaman wicharqani, Libanoq aswan hatun orqonkunamanmi seqarqani. Sinchi hatun cedro sach'akunatan wit'urqani, ancha sumaq pino sach'akunatan kumparqani. Aswan ukhu sach'a-sach'akaman haykurqani, aswan thami sach'a-sach'akunamanmi ayparqani. 24Wak suyukunapin p'uytuta hasp'irqani, chaymantan unuta ukyarqani, chakiywan saruspan Egiptoq llapan mayunkunata ch'akichirqani, nispa. 25¿Manachu uyarirqanki? Ñawpaqtaraqmi ñoqaqa chay hina kananta unancharqani, unay watakunamantañan kaykunataqa yuyaykurqani, kunantaqmi hunt'ashani, chaymi qanqa allin perqasqa llaqtakunata thuninki, raqay-raqaymanpas tukuchinki. 26Runakunan pisi kallpa kapunku, manchasqa p'enqachisqan kapunku, campopi q'achu hinan kapunku, qholla pasto hinan kapunku, wasi patapi wiñaq q'achu hinan kapunku, manaraq wiñarishaspan naq'epunku. 27Yachanin tukuy purisqaykikunata, tukuy ruwasqaykikunatapas, yachanin ñoqa contra sinchita phiñakusqaykitapas. 28Ñoqa contra phiñakusqayki hawan lerq'opayawasqayki hawan senqaykiman argollata churasaq, simiykiman frenota churasaq, hinan maynintachus hamurqanki chay ñanninta kutichisqayki, nispa. 29Qanmantaq, Ezequías, imachus kananta yachanaykipaq kayta niyki: K'ipa rurutan mikhunkichis kay watapas q'aya watapas, kinsakaq watapin ichaqa tarpunkichis, ichhunkichis. Uvas chakratapas plantankichis, uvastapas mikhunkichis. 30Judapi kawsayniyoq puchuqkunaqa mallki hinan kanqaku, pampamanmi saphinqaku, altomantaq rurunqaku. 31Jerusalenpiqa puchuq runakunan qhepanqapuni, Sión orqopiqa kawsaqkunan qhepanqapuni. Chaytaqa ruwanqa Señor Diospa ancha sienteq munakuyninmi, nispa. 32Chayraykun Señor Diosqa Asiria reymanta nin: Manan Jerusalenman haykunqachu, manan huk wach'inatapas wach'inqachu, manan escudowanpas phawaykunqachu, manan perqanpipas pata-pata seqanata tawqanqachu. 33Kikin hamusqan ñannintan kutipunqa, manan kay llaqtaman haykumunqachu. 34Kay llaqtataqa ñoqan waqaychaspa qespichisaq, David kamachiyrayku ñoqaq sutiyrayku, nispa. 35Chay kikin tutapachan Señor Diospa angelninqa rispan karpa-karpapi kashaq pachak pusaq chunka phisqayoq waranqa Asiria soldadokunata wañuchirqan, llapankutaq wañusqa paqarirqanku. 36Hinan Asiria suyu rey Senaqueribqa karpakunata hoqarispa Nínive llaqtaman kutipurqan. 37Huk p'unchaymi Senaqueribqa Nisroc diosnin yupaychana wasipi yupaychashaqtin, iskaynin churinkuna Adramelecpiwan Sarezerpiwan chaypi payta wañurqachirqanku, hinaspataq Ararat hap'iyman ayqekurqanku. Chay qhepatataq churin Esarhadón rantinpi kamachikurqan.


text: 1Munanayni wawkinikuna, paninikuna, Jesukristu ñuka Pedruta kachamuwashka rimananta allita yachachikunaynipa. Chiknishuk runakuna kankunata llaktaykichimanta llaktan llaktan pushashushkankichi. Ponto partipi Galasia partipi Kapadosia partipi Asia partipi Bitinia partipi kawsaykankichi. Tukuy kankunata kay kartata killkaykaykichi. 2Ñawpamantapacha Tata Dios kankunata sukaman kuyashushpaykichi akllashushkankichi paypa wambrankuna kanaykichipa. Jesukristu yawarninta ichashkanrayku Tata Diospa Espiritun uchaykichimanta perdonashushkankichi. Sukaman yanapashuykankichi Jesukristuta allita kasushpa kawsanaykichipa. Chayrayku ñuka Tata Diosta roygani sukaman yanapashunaykichipa kushichishunaykichipa. 3Wawkinikuna, paninikuna, akuychi Señorninchi Jesukristupa Tatan Diosta kuyaypachi. Tata Dios wambran Jesukristuta wañushkanmanta kawsachimurkan. Chaymanta wambran Jesukristuta kawsachimushkanshina ñukanchikunatapish sukaman kuyawashpanchikuna yanapawanchisapa mushuk kawsayta kawsananchikunapa. Chashna mushuktana kawsashpanchikuna yachanchisapa sielupi Tata Dioswan rinanchikunata kawsak. 4Yachanchisapa sielupi kawsak riptinchikuna Tata Dioska mana tukuyniyuk alli rurashkanta kuwananchikunata. Chaypi kawsashpanchikuna mananami uchallikushunchisapanachu nima viejuyashunchisapanachu. 5Kunanka allita Tata Diosta kreyishpa kawsaptinchikuna payka tukuy laya yachak kashpa sukaman yanapawashunchisapa sielupi chayananchikunapa. Chay sielupi Tata Dioska rikchak layakunata rurarkan Jesukristu kashkan shamushpa kawachiwananchikunapa. 6Kay allpapi kawsashpaykichira suk tiempullatana sufrishpa llakinaykichi tiyan. Chashna llakishpaykichipish sieluman rinaykichita yachashpa sukaman kushikushpalla kawsankichi. 7Suk runakuna ninapi kurita chulluchinsapa tukuy allpan urmananpa chay kuri sukaman llipyak likidu kiparinanpa. Tata Dios chay kurimanta kankunata ashwanta kuyashushpaykichi munan allita rurashpa kawsanaykichipa. Chayrayku chay kurita chulluchik runashina sufrichishunkichi yachakunaykichipa payllata kreyishpa kawsayta. Allita rurashpa kawsaptikichi Jesukristu kashkan shamushpa kushichishunkichi. Willashunkichi alli rurak runakuna kanaykichita. 8Kunanka mana Jesukristuta kawashpaykichipish sukaman kuyashpa kawsaykankichi. Payta mana kawashpaykichipish allita kreyishpa kawsashpaykichi sukaman kushikuypuru kawsaykankichi. Mana atipankichichu kushikunaykichita sukkunata entiendichiyta. 9Jesukristuta kreyishpa kawsashpaykichi sukaman kushikunkichi. Chaymanta sieluman rinkichi paywan tantalla kawsak. 10Ñawpa tiempu Tata Diospa rimananta yachachikuk runakuna yachachikurkansapa Tata Dios ñukanchikunata kuyawashpanchikuna salvawananchikunata. Paykunaka Tata Diospa rimananta leyishpa munarkansapa entiendiyta imata Tata Dios ruranka salvawananchikunapa. 11Jesukristupa Espiritun chay alli yachachikuk runakunapi kawsashpa willarkansapa salvakuk runa shamunanta kay allpapi wañuk. Willarkansapa wañushkanwasha kashkan kawsamunanta sieluman kushikushpa kutinanpa. Chay alli yachachikuk runakuna sukaman munarkansapa yachayta pimi chay salvakuk runa aykapimi shamunka nishpa. 12Chashna yachanayaptinkunapish Tata Diospa Espiritun willarkansapa chay salvakuk runata mana kawanankunata. Willarkansapa suk tiempukuna washan ñukanchikuna kawananchikunata. Tukuy chayta Tata Diospa angelninkunapish sukaman munarkansapa yachayta. Kunanka sielumanta Tata Dioska Espiritunta kachamurkan. Chaypina Tata Diospa Espiritun ñukaykunata yanapawaptinkuna kankunata yachachishkaykichi. 13Wawkinikuna, paninikuna, Jesukristu kashkan shamuptin Tata Dios kankunata sukaman kuyashushpaykichi sieluman pushashushpaykichi allikunata kushunkichi. Chayta allita yachashpa prontanakushpa Jesukristu kashkan shamunanta shuyaychi. 14Kankuna Tata Diospa wambrankuna kashpaykichi payllata kasushpa kawsaychi. Amana ñawpa kawsashkaykichishinanachu kawsaychi. 15Allita rurashpa kawsaychi kayawakninchi Tata Dios alli rurak kaptin. 16Tata Dios rimananpi willawanchisapa: “Allillata rurashpa kawsaychi ñuka Tata Diosnikichi alli rurak kaptini.” 17Kankuna rimankichi Tata Dios Tataykichi kananta. Suk diya payka tukuy runakunata suktapish suktapish willankasapa allitachu manachu rurashpa kawsashkasapa nishpa. Chaypina tukuy mana alli rurak runakunata kastigankasapa. Chayta yachashpaykichi kay allpapi kawsashpaykichira payta allita kasushpa allita kuyashpa kawsaychi. 18Ñawpa tiempu kankuna awiluykichishina yankapa kawsaykarkankichi. Chaymanta Tata Dios mana alli kawsanaykichimanta surkushushkankichi. Manami yanayak kullkiwanchu nima kuriwanchu rantishushkankichi. 19Jesukristu suk allima chuya chuya mana unkuyuk ovejashina wañuptin yawarnin ichakurkan. Chashna wañushpa yawarnin ichakuptin Tata Dios uchanchikunamanta perdonawashkanchisapa paypa wambrankuna kananchikunapa. 20Tata Dios manara kay allpata rurashpara willarkan wambran Jesukristu shamunanta salvawananchikunapa. Kunan kay tiempu Tata Dios wambran Jesukristuta kachamurkan salvawananchikunapa. 21Jesukristu wañuptinna Tata Dios kashkan kawsachimushpa sieluman pusharkan chaypi paywan sukaman kushikushpa kawsananpa. Chayta yachashpaykichi sukaman Tata Diosta kreyishpa kawsaykankichi. Yachanchi Tata Dios kankunatapish kawsachimushunaykichita paywan tantalla sielupi kawsanaykichipa. 22Kunanka Tata Diospa rimananta tukuy shunku allita kasushpa kawsaykankichi. Tukuy mana alli rurashkaykichita sakishkankichi Jesukristuta kreyikmasikichiwan kuyanakushpa kawsanaykichipa. Chashna allita kuyanakushpa kawsashpaykichi tukuy shunkuykichimantapacha allita kuyanakushpalla kawsaychi. 23Tatanchi mamanchikunamanta nasishpanchikuna wañuk runakuna kanchisapa. Chaymanta Tata Diospa rimananta kreyishpa kawsashpanchikuna mushuk nasidushina kanchisapa. Tata Diospa rimananka manami tukunkachu nima kullunkachu. Chayrayku ñukanchikunapish Tata Diospa rimananta kreyishpa kawsashpanchikuna mana tukuyniyukta kawsashunchisapa. 24Tata Diospa rimananka willawanchisapa: “Tukuy kiwakuna chakinkasapa. Kiwapa sisankunapish urmankasapa. Tukuy runakuna chay kiwashina raslla wañunankuna tiyan. Runakunapa rurashkankunapish chay kiwa sisankunashina chinkankasapa. 25Chashna runakuna wañuptinkunapish Tata Diospa rimananka manami tukunkachu.” Ñukaykuna chay mana tukuyniyuk Tata Diospa rimananta kankunataka ñami yachachishkaykichina.